text:
Martina Iori, e lis sôs storiis di ‘Amore & Buscofen’
Nûf cjançons in stât di concuistâ il cûr e lis orelis di ducj: di chei che ur plasin la melodie e di chei che a àn guscj un tic plui dificii, un tic plui rock o folk o jazz o indie. A son chês che si cjatin dentri dal prin disc di Martina Iori, cjantautore ladine fassane che dopo passe doi agns di concierts in Ladinie e inaltrò ator pe Europe, dal Friûl ae Gjermanie e fintremai tal Paîs Basc, e à metût intun cd pinsîrs, peraulis e emozions.
Compagnade di Marco Stagni al liron e di Enrico Tommasini, la zovine cjantante e polistrumentiste (ghitare, ukulele e violin) di Delba di Cjanacei e conferme lis sôs cualitâts di autore e di interprete, che e veve mostrât cun sucès intant dai siei concierts tes sôs esibizions dal vîf.
De sô version dal imni fassan ‘Lo che i pré’ ae version speciâl cuntun cuartet di arcs dal so piçul classic ‘Via con mia musega’ al è dut un biel scoltâ.
Martina Iori, “Amore & Buscofen”, 2016. ❚
Marco Stolfo
_______________________________
Ocitanie, cuistion linguistiche e nazionâl
Nol è mai masse tart par lei un bon libri. Chest al vâl par sigûr par ‘Occitan. Une langue en quête d’une nation’: un libri par francês di une autore taliane che al conte la la lenghe d’oc e la Ocitanie. La publicazion, dade fûr doi agns e mieç indaûr dal IEO (Institut d’Estudis Occitans), e da cont dai studis fats di Francesca Zantedeschi intant dal so dotorât di ricercje alì dal Istitût universitari european di Florence.
Il libri al conte il dibatiment in cont de lenghe ocitane vie pal Votcent, i studis linguistics e leteraris e il storic antagonisim tra centri e periferiis dal ‘Hexagone’, tra nord e sud e tra tieris e lenghis d’oc e d’oil: tant a dî tra Ocitanie e France.
Francesca Zantedeschi e fronte la evoluzion e il potenziament dal stât nazionâl francês, la alteritât ocitane, lis rivendicazions culturâls e linguistichis che a deventin alc altri, tra istancis regjonalistis e visions plui o mancul claris di Ocitanie e di nazion ocitane.
Francesca Zantedeschi, “’Occitan. Une langue en quête d’une nation”, cIEO, Tolose, 2013. ❚
M.St.
NO PAR FURLAN… MA BOGNS. Martina Iori, e lis sôs storiis di ‘Amore & Buscofen’ | Ocitanie, cuistion linguistiche e nazionâl............
Martina Iori, e lis sôs storiis di ‘Amore & Buscofen’


c: text/html

text:
«O ai cualchi dubi su la mê abilitât di fotograf ma nissun su chê di marangon» al diseve di se Sandro Becchetti.
◆ Roman, classe 1935 e muart intal 2013, la sô e je la storie di un anti-paparazzo e i ritrats dai siei “protagoniscj” a son sculpîts cu la netece dal scultôr dal len. Par cuindis agns, dal rest, al à molât di fotografâ e al à passât il so timp a intaiâ figurinis che dopo al piturave.
◆ De seconde metât dai agns ’60 Becchetti al à descrit il nestri Paîs imortalant centenârs di grancj mestris de culture e de art intun percors finît su lis pagjinis dai gjornâi di mieç mont, e Rome e je simpri stade al centri.
◆ Dai prins clics, cuant che, rapît dal incjant pe grande bielece de citât eterne, a ‘nt fasè un ritrat «clap par clap», fin a dute une schirie di ritrats dai grancj mestris de art e de culture talians e internazionâi.
◆ Un dai siei lavôrs plui famôs al è su di un furlan: Pier Paolo Pasolini. Intal 1971 al fasè un servizi fotografic pal cuotidian “Il Messaggero” fotografantlu inte sô cjase ae Eur, in vie Eufrate 9, dulà che al viveve dal 1963 cu la mari Susane Colussi e le cusine Graziella Chiarcossi.
◆ Un servizi fotografic che al ven mostrât li dal Centri studis Pasolini di Cjasarse fin ai 11 di Otubar cun la esposizion “Pieri Pauli Pasolini traviers il voli di Sandro Becchetti: framents di une narazion”, curade di Valentina Gregori.
◆ Il percors de mostre al cjape dentri ancje i ritrats dai amîs plui cjârs di Pasolini, di Bernardo Bertolucci a Dacia Maraini, e dopo Natalia Ginzburg, Federico Fellini, Giuseppe Ungaretti.
◆ Vie pes stanziis di Cjase Colussi si puedin amirâ ancje lis pocjis imagjins in blanc e neri de orazion funebre tignude di Alberto Moravia a Campo dei Fiori ai 5 di Novembar dal 1975, in ocasion dai funerâi di Pasolini. ❚

robotstxt: allowed

filter: keep


text:
Ancje cumierç, turisim e servizis cumò a clopin
Une volte un vecjo sindicalist, che cumò nol è plui, mi à dit: «Fantat, tal mont come che lu cognossevi jo, par dâi lavôr a cualchidun tu vevis di produsi alc. O dai cjamps, o des fabrichis, o dai laboratoris artesans alc al à di vignî fûr. Se no, ce si vendial? Se no, ce si mangjial?». Vuê cheste mentalitât e je sorpassade: e il Friûl, come la plui part dai sistemis economics dal Ocident inte ete de globalizazion, al à une economie une vore “terziarizade”. Une volte i servizis a jerin une part limitade, cumò a son il telâr de economie furlane. Soredut par ce che al tocje il numar di impresis e i puescj di vore. Se o pensìn che vuê la agriculture e da lavôr al 3,3 par cent dai furlans e la industrie al 29,4, o podarìn inacuarzisi che plui di 2 furlans su 3 a son dipendents dal setôr dai servizis. Si fevele di 340 mil personis ocupadis in chest cantin. E cuant che il terziari al mole, dute la nestre economie e clope.
I ultins dâts dal cumierç e de fiducie dai operadôrs dal terziari a son pardabon preocupants, ancje parcè che i servizis si stan simpri di plui globalizant. Dal rest, dopo che tai agns ‘90 tantis industriis furlanis a àn delocalizât o a son passadis in mans forestis, cumò e je rivade une altre gnove. Il fat che Amazon al vedi viert un centri di distribuzion logjistiche in Friûl, ancje se a cualchidun i somee robe di nuie, al è une vore significatîf in merit al pericul di “delocalizâ” ancje la part dai servizis, e ancje se la situazion dai volums di afârs si è stabilizade, dopo agns di crisi, l’aiar che al tire al è clâr a ducj.
Se tai agns ‘90 e prins doi mil il colp al cumierç al è vignût dai centris comerciâi (al è ben visâsi che o sin la prime regjon di Italie pes areis di vendite de grande distribuzion in rapuart al numar dai citadins), cumò al è il business online a tirâ un sdrondenon. Par chest, la fiducie dai operadôrs dal setôr terziari e sta lant di rive jù di 9 mês e no somee mostrâ grandis pussibilitâts di miorament. Burocrazie, tassis, concorence di ogni bande, e un cuadri politic che nol jude: a son chescj i fatôrs che a preocupin di plui – daûr di un scrutini dal Osservatori Confcommercio Friûl-Vignesie Julie -, ma al è soredut no viodi une riprese vere e proprie che al fâs tremâ lis impresis dal cumierç e dai servizis. Che di fat a son simpri di mancul: in regjon si stime che ae fin dal an a saran nassudis 5.708 impresis gnovis (4.321 tal terziari, 1.387 in chei altris setôrs des ativitâts economichis), ma 6.269 a saran stadis sieradis (3.975 tal terziari, 2.294 in chei altris setôrs), cun 561 impresis in mancul: e no saran pocjis!
Dut câs, cumierç, turisim e servizis tai ultins 10 agns a àn tignût stabil il numar des impresis ativis intant che industrie e agriculture a pierdevin il 20 par cent di unitâts produtivis, ma cumò ancje lôr a clopin, e la prevision no salve nissune des provinciis. La domande interne e je colade une vore, e ancje se in cualchi contest la fiducie e je plui alte (par esempli tal setôr turistic), a son situazions che si presentin pardabon une vore preocupantis come chê dai piçui esercents: lis impresis cuntun numar di dipendents sot dai 9 a pain cjâr il nivel bas dai consums.
Problemis a son ancje sui presits dai furnidôrs: lis impresis dal terziari a crodin che la situazion e sedi lade in piês, ven a stâi che la materie prime e costi une vore di plui. E, pe prime volte dopo doi agns, si segnale ancje che si è fermade la dinamiche positive che e veve finalmentri scomençât a scurtâ i timps di paiament, che cumò a tornin a slungjâsi.
Altre situazion di vuardie e je chê dal credit, parcè che il rapuart cu lis bancjis al sta deventant simpri plui critic. A son caladis lis impresis che a àn domandât un prestit o la rinegoziazion dai interès tai prins trê mês dal 2019: il 29 par cent cuintri dal 29,5 par cent. E pues someâ une flession piçule, ma e je calade ancje la cuote di impresis che cuant che a àn domandât bêçs si son sintudis a dî di “sì”: il 69,2 par cent cuintri dal 70,5 par cent. E dome il 48,7 par cent al à vude la cifre che al à domandade: il 20,5 par cent invezit al à podût vê dome une part di ce che i coventave. Il 12,8 par cent des impresis si è viodût refudât il prestit e al 18 par cent a àn ancjemò di dâi une rispueste. La “strente creditizie” cuindi no je un sium, ma une realtât che e glot tantis des sperancis de int che e à voie di lavorâ e di produsi.
Ancje parcè che a son simpri di plui chei che a comprin su internet invezit che tes buteghis: il 76,2 par cent al à internet e 319 impresis in regjon aromai a vendin dome online. Ma l’e-commerce nol à regulis e par chest al jentre in conflit cul cumierç tradizionâl. In particolâr, il plui grant distributôr mondiâl online, Amazon, al gjolt di facilitazions che chei altris no àn su fiscalitât e passaçs burocratics. Par chest, l’insediament in Friûl dal colòs american nol è une buine gnove.
Cemût fasaraial il compart a sorevivi a cheste gnove sfide? La sperance e ven soredut dal turisim dulà che la curve des rivadis e des presincis e je stade positive tai ultins agns. Ma par chei altris? La rispueste che e ven dai analiscj e je simpri chê: bisugne pontâ su la inovazion e meti adun lis fuarcis par jessi simpri plui dongje dal client. Nol è dit che al basti, ma chescj elements a son dal sigûr necessaris a frontâ l’avignî cuntun sproc plui seren. Se po i furlans a imparassin a jessi mancul “talians” in fat di burocrazie, si riclamaressin ancje plui invistiments che a vegnin di inaltrò su la economie reâl. E forsit, i nûi de inciertece a fasaressin mancul pôre. ❚
Walter Tomada
Daspò dai centris comerciâi, la sfide di Amazon. Gloti e tasê ancje chest colp?............
Ancje cumierç, turisim e servizis cumò a clopin


text:
La seconde domenie di Mai a Pordenon e je rivade la Adunade dai Alpins: miârs di penis neris a àn fat viodi ancje chest an il spirt di un dai cuarps militârs che a son plui bogns di mostrâ trop che a contin lis lidrîs e la voie di judâ chei altris. Dut câs – dongje dal compit di “Sentinelis de Patrie” (chê taliane) – i alpins a àn ancje dispès un sclet amôr pe lôr tiere di divignince. “A son simpri di plui intes adunadis i fantats, soredut zovins, che a sfilin cu la maiute o cu la bandiere dal Friûl”, al conte Roberto Toffoletti, une istituzion dai alpins furlans, che al è stât a cjâf dai 14mil socis de Ana dal 1992 al 2005. Daspò vê fat la Scuele Militâr Alpine a Aoste e jessi stât assegnât ai Bataions Tumieç e Mondovì, tornat civîl si è subit dedicât ae Ana deventant, a 27 agns, cjâf grup di Udin Centri, fin a vuidâ i volontaris de Ana provinciâl par 14 agns.
Ma i nestris alpins sono plui “furlans” o “talians”? Toffoletti nol à dubis: “I alpins no àn motivazions politichis, ju ten dongje dome la esperience di vite che ju à fats cressi e che e rapresentave, prin che la jeve e fos abolide, une vere scuele di vite, di condivision di valôrs e di regulis che ti faseve deventâ om e e judave a jessi prin di dut citadins, ancjemò plui che soldâts. Mi visi ancjemò che il gno “Lo giuro” e je stade la prime volte in vite mê che o ai sintût il pês di une responsabilitât, il valôr di une sielte”. Un vêr alpin par Toffoletti si impense di chês dôs peraulis in ducj i moments impuartants de sô vite, te famee, tal lavôr e inte vite sociâl. “Ancje par chest la Ana e je in dì di vuê une des realtâts plui penzis e plui vivis a nivel di volontariât, parcè che il spirt alpin al nas de necessitât di judâsi l’un l’altri e di vê cussience che noaltris no sin mai di bessôi, ma o sin comunitât. E propit parcè che lis penis neris a son une vore atentis ai valôrs comuns, ogni tentatîf fat intai agns passâts di strumentalizâju in clâf politiche o partitiche nol è mai rivât a vê risultât”. Toffoletti al à organizade ancje la Adunade dal 1996 a Udin e in chê volte o vin vût culì int di dute Italie ma o vin rivât a pandi dute la nestre braùre di jessi furlans e ancje i miôr caratars de nestre int. E chest al è sucedût ancje cuant che la Julia e je tornade dal Mozambico e pal 50m aniversari de costituzion de Brigade.
Vuê i socis de Ana a calin parcè che i militârs di cariere no son plui cussì tancj come chei di jeve, ma chest par Toffoletti nol è un probleme. “La associazion e varès di lâ a cirî ducj chei che a àn fat il militâr e no si son iscrits. Su Facebook a son un grum i puescj dulà che la int si scambie ricuarts sul so periodi di jeve”, al dîs, e al conte che cheste bisugne di inlidrisâsi e coventarès ancje a tancj zovins che a crein grups come “Sei di Udine se…”, o alc di che fate. “Vuê i zovins a cirin chei esemplis di amôr pes lidrîs che nô o vevin ogni dì sot dai voi. E la esperience alpine, fate magari par trê mês, e coventarès ancjemò une vore a fâ capî il vêr valôr des robis”. Intun mont di bulos, vandai e delincuentuts simpri plui zovins, insome, “no crôt che doi o trê mês di naie a stiçaressin la reazion negative che e à puartât ae abolizion de jeve”. Une abolizion che vuê e puarte a un distac net dai alpins de Ana de vite militâr che si davuelç intes casermis ogni dì. “Vuê i militârs a fasin il lôr lavôr, a son sot contrat ma il tacament al Cuarp nol è di sigûr chel di une volte. E cence jessi masse nostalgjics, o podìn par sigûr dî che la braùre e il sens di apartignince ae “Comunitât Alpine” a jerin plui fuarts in chei che a àn fat l’alpin par un an che in chei che lu fasaran par dute la vite”. Chest ancje parcè che vuê il reclutament al pescje in zonis che no son chês dulà che tradizionalmentri i alpins a vevin la lôr tradizion plui fuarte: lis monts dal Nord de Italie e l’Abruç, soredut. Vuê a son tancj i “alpins di planure” e la lôr motivazion forsit no je tant la difese de Patrie ma pluitost la vere sfide e je la concuiste dal pagnut. ❚
Walter Tomada
I Alpins sono furlans o talians?............
La seconde domenie di Mai a Pordenon e je rivade la Adunade dai Alpins: miârs di penis neris a àn fat viodi ancje chest an il spirt di un dai cuarps militârs che a son plui bogns di mostrâ trop che a contin lis lidrîs e la voie di judâ chei altris. Dut câs – dongje dal compit di “Sentinelis de Patrie” (chê taliane) – i alpins a àn ancje dispès un sclet amôr pe lôr tiere di divignince. “A son simpri di plui intes adunadis i fantats, soredut zovins, che a sfilin cu la maiute o cu la bandiere dal Friûl”, al conte Roberto Toffoletti, une istituzion dai alpins furlans, che al è stât a cjâf dai 14mil socis de Ana dal 1992 al 2005. Daspò vê fat la Scuele Militâr Alpine a Aoste e jessi stât assegnât ai Bataions Tumieç e Mondovì, tornat civîl si è subit dedicât ae Ana deventant, a 27 agns, cjâf grup di Udin Centri, fin a vuidâ i volontaris de Ana provinciâl par 14 agns.


text:
Contâ la vite a traviers dai ogjets.
E no dome. Bramât di un toc, il Museu etnografic dal Friûl – viert ae fin di Otubar – al fâs fâ ai visitadôrs un viaç dentri de culture tradizionâl furlane midiant di une schirie di imprescj, documents, fotografiis, tra passat e presint, e filmâts. Il progjet di une realtât museâl etnografiche, che Gaetano Perusini, sostignût de aministrazion comunâl, i veve dât cuarp tal 1963 tai spazis di palaç Maniago in vie Viole a Udin (si clamave Museu furlan des arts e tradizions popolârs), si torne a presentâ rignuvît in cualchi impostazion di fonde, tal percors e tes potenzialitâts dai spazis intun dialic costant cui visitadôrs (domandantjur ancje di indicâ cemût che si clamin par furlan ciert imprescj), comprendûts chei plui piçui in gracie di une ativitât didatiche vivarose.
La mostre si disvilupe sui trê plans di palaç Giacomelli tal borc di Graçan cun percors stabii a teme, spazis che a cambin, une sale pes esposizions tematichis e une aule didatiche. La idee e je chê di continuâ te ricercje, slargjant simpri plui ancje la racuelte di bens no materiâi, ven a stâi narative orâl, cjants popolârs, storiis di vite e vie indevant. Po, par che il Museu nol deventi un templi di nostalgjiis, si cirarà di meti in pîts une rêt di «network» cun realtâts similârs in Italie e tal forest.
Lis racueltis – insioradis tal timp cun cetantis donazions, massime chê di Andreina Ciceri tal 2000 – a presentin materiâi di ogni fate e divignince e di ete diferente, di mût di piturâ un cuadri complessîf rapresentatîf dal teritori furlan, des sôs peculiaritâts. Si tache, al plan tiere, cuntune leture simboliche dal fûc, che si svilupe ator dal concet di fogolâr par tocjâ rîts e fiestis leadis a chest element. Al prin plan si va su lis olmis dal sacri. Des formis e dai segns de devozion si passe ae part dedicade ae medisine popolâr, ai vuaridôrs cu lis jerbis e ae chirurgjie di une volte, po une cerce di doi moments impuartants dal vivi in comunitât: la musiche e il zûc. Intune sale di pueste la proiezion di un video al conte il borc di Graçan, vignût sù dulinvie de roie, cu lis sôs cjasis borghesis e chês leadis ai mistîrs dal artesanât. Bielon il secont plan dal palaç, li che si viodin i risultâts des ricercjis di Perusini e Lea D’Orlandi sul costum popolâr furlan. Achì si va insot tes formis dal vistî tradizionâl passant par materiis, imprescj e cognossincis leadis ae filadure e tiessidure, in gracie ancje di un biel video cun testemoneancis. I filmâts a son pardabon un pont di fuarce dal Museu. A judin a cognossi miôr cierts argoments – des tradizions di Carnevâl ae emigrazion tra Votcent e Nûfcent – e lu fasin, dispès, in lenghe.
Erika Adami
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
Gurize
La vile "quae Sclavorum lingua vocatur Gorizia" (“che inte lenghe dai Sclâfs e je clamade Gurize”) si cjate pe prime volte tal document dal 28 di Avrîl dal 1001, li che l'imperadôr Oton III al regalave metât dal cjistiel e dal teritori di Salcan cu la vile di Gurize al patriarcje Zuan II, e chê altre metât al cont Verihen dal Friûl. Tal 1117 il feut al deventà possediment di Marquart di Eppenstein, avoiâl de Glesie di Aquilee. Daspò il cjistiel al fo slargjât in mût pareli cul cressi dal lustri de famee. Lis vicendis militârs e familiârs alternis e lis diviersis aleancis a puartarin la contee intal cercin dal Imperi, cussì che tal 1500, cuant che al murì Leonart, l’ultin cont di Gurize, il feut al fo cjapât di Massimilian I di Asburc. Chel al infuarcì ancjemò di plui il cjistiel ma nol rivà a fermâ lis miliziis venezianis che lu cjaparin tal 1508 e che dut câs lu tignirin dome par un pôc timp. Destinât a caserme e a preson tal secul XVII, al pierdè grande part de fisionomie medievâl. Bombardât vie pe vuere dal 1915-18, al fo tornât a fâ sù fra il 1934 e il 1937, cirint di puartâlu di gnûf aes struturis dal Cinccent.


text:
Bepi Agostinis, 85 carnevâi puartâts cun sgrimie e sintiment, nus da acet tal so studi, li che e fâs biele mostre une schirie ordenade di libris su la culture e la leterature dal Friûl. A planc a planc, il satûl dai siei ricuarts si vierç e nus regale confidencis curiosis e preziosis.
Di mistîr o jeris vetrinist, ma o vês simpri vût a ce fâ cul mont artistic. Cemût ise nassude la passion pal teatri?
«O ai tacât a svicinâmi par vie dal gno prin amôr, la poesie, stant che in chei agns o presentavi a Radio Effe i poetis furlans e o volevi miorâ la recitazion. Prime o ai seguît i cors di dizion di Faglioni, po dopo mi soi iscrit ae Civiche Scuele di recitazion pal Teatri furlan di Nico Pepe. Tal zîr di un an o soi deventât il so assistent. Mi à fat capî un mût gnûf di fâ teatri e di doprâ la lenghe. Al è in gracie dal so sburt e di chel di altris apassionâts se in dì di vuê o vin cussì tancj abonaments tes stagjons teatrâls ator pal Friûl».
Apassionâts che o nomenais te opare, sedi professioniscj, sedi filodramatics. Cuant vêso scomençât a pensâ a un lavôr di cheste fate?
«Tai agns Otante. Tant materiâl lu ai cjatât su “Patria del Friuli” (sì, il gjornâl al veve cuasi il stes non di chest che o sês daûr a lei, ma al jere par talian), su “Gli Atti dell’Accademia Udinese” o sui periodics de Filologjiche. Po dopo, il progjet al è restât tal scansel, par vie di une altre mê passion, la art. Tal 2015, di fat, o ai publicât “Storie de Art in Friûl”, dut in lenghe furlane».
Parcè tante fature par voltâ ducj i tescj par furlan? Nol saressial stât plui facil e ancje mancul scanant lassâju in lenghe taliane?
«Di cuant che o ai tacât a fevelâlu, te variante in “o” di For di Avoltri, o ai simpri doprât il furlan par esprimimi, parcè che e je la mê lenghe dal cûr: par talian lis peraulis no mi vegnin fûr te stesse maniere e no àn il stes pês. Ancje i miei lavôrs teatrâi ju ai fats ducj par furlan, a part “La vita dell’uomo” di Andreev, puartât fintremai a Kiev».
Une biele sodisfazion. Cumò che il libri al è vignût fûr, o podês polsâ un pôc.
«Juste il timp des elezions, daspò o larai a tucâ te puarte de gnove Zonte par vê un Teatri stabil furlan. E je dute la vite che mi bat: tal 2006 o ai presentât une petizion cun 4500 firmis. Agns indaûr, l’assessôr Torrenti mi veve proponude une sezion stacade dal Teatri stabil dal Friûl-Vignesie Julie, ma al è lât dut sù pai stecs, par vie che la ufierte si veve mudade intun contribût par un spetacul par furlan. E nô no volìn la caritât».
Purpûr, a Triest al è ancje un Teatri stabil sloven, l’unic in Italie di lenghe no taliane, in ricognossiment ae minorance slovene…
«E chest al è un ben. Dut câs, al è indecent pensâ che al esisti il Stabil “La Contrada”, par tutelâ il dialet triestin! E nô furlans o restìn a bocje sute. Un Stabil furlan al è fondamentâl par produsi spetacui di cualitât cun finanziaments statâi, cence spietâ chei cuatri vanzums mai sigûrs de Regjon. Dome cussì o rivarìn a sveâ la nestre int e a fâi savê che al esist ancje un teatri par pensâ e par dismovi lis cussiencis».
(s.f.)


text:
Zenâr-Fevrâr – PRIME PAGJINE – L’EDITORIÂL. Il gjornâl dai furlans che no si rindin / SALÛT DE DIRETORE. Par afermâ la nestre identitât, sielzêt la “Patrie” / PAGJINE 2 – La miôr tratorie di Milan e je furlane / UNE FURLANE A ROME. Premiade in Campidoglio la “lenghe locâl” di Franco Giordani / UN FURLAN A MILAN. Elvio, l’english style di un furlan / PAGJINE 3 – D’Aronco, mestri e spieli di un Friûl che nol vûl molâ / L(I)NT AUTONOMISTE. Par cui sunie la cjampane? / PAGJINE 4 – Silvia Stefanelli, competence e ideis par frontâ i cambiaments climatics / Silvia Stefanelli, il profîl / Lu savevistu? Il tai si piture di vert / PAGJINE 5 – PATRIARCJIS FÛR DAL ORDENARI. LA STORIE. Cuant che un Patriarcje al ordenà di copâ il Pape / PATRIARCJIS FÛR DAL ORDENARI. Panciera e Correr, oms di Glesie dal ’400 / PAGJINE 6 – “Libars di scugnî lâ” 2.0 Nol è un paîs par zovins / La gnove emigrazion. Cui sono chei che a partissin? / PAGJINE 7 – Il taramot cidin che al à sdrumade la nestre economie / FONDAZIONE FRIULI. Un jutori par cui che al jude / PAGJINE 8 – AUSTRIE. Un vescul gnûf in Carinzie: al è Josef… Marketz / FRIÛL EUROPE. Scozie e Catalogne a vuelin jessi in Europe. Ma la Europe vuelie jessi Europe? / PAGJINE 9 – SLOVENIE. La Slovenie e fâs fieste pe Zornade de Culture / PAN E SALAM. Come çus su la palade / Dignan: FVG Strade e metarà ancje la segnaletiche par furlan / NO PAR FURLAN MA BOGNS. “Metropolitània”, contis eretichis intune lenghe normâl / PAGJINE 10 – 30 agns di Artesuono a Cjavalì / Pauli Diacun: 1300 agns di no dismenteâ / La rievocazion storiche: une impuartante valorizazion de Patrie /  PAGJINE 11 – LA TIERE E LA GREPIE. Cui che al cjate un purcit al cjate un tesaur / I LIBRIS SIMPRI BOGNS. Stories dal nôno / IL FERÂL. Prime pontade. Autonomie come categorie spirituâl / IL STROLIC DI BETE. Zenvrâr. Il mês dal Unpardoi / PAGJINE 12 – LA CUINTRISTORIE DE OCUPAZION VENEZIANE. Lis resons di une Cuintristorie / LA CUINTRISTORIE DE OCUPAZION VENEZIANE. TAL MONT. La Europe scjassade //
*** I articui a son disponibii fracant sul titul. Buine leture


text:
#22 – Pandolo, un poleç stupit
A son varietâts di gjalinis che a fasin l’ûf celest. Lu savevistu? Ben, gjo, no lu savevi nancje jo.
Fintremai che, une dì, o fevelavi su la coriere di cjamps e bestiis cuntune mê amie di Montegnà, che mi à dite di vê gjalinis che i fasin l’ûf colôr celest. E al è celest ancje drenti!
Tornât a cjase, chê dì, o fâs a mê none: «Di po, vino mighe di meti sot une tô gjaline cui ûfs de mê amie?»
Figuriti se la none e podeve dîmi di no. Pardabon e à scugnût sotlineâ che jê no ju varès nancje cerçâts; dut câs l’afâr al jere fat. Puartâts dongje i ûfs e finîts chei vincj dîs di cove, a son nassûts cuatri poleçuts.
I mês a passavin e tal gjalinâr al someave jessi dut trancuîl. Rivade la Vierte, un smalitament di ormons di no crodi. E chi e tache la storiute.
Dolo, un dai poleçs grancj, al à scomençât di une dì a chê altre a inamorâsi di une des checutis dal ûf blu.
«Mirta, oh Mirta! Chê gjalinute mi plâs masse! E je tant speciâl, e fâs un ûf che al è alc e ce!» al contave a un amì. «O varès cetante voie ancje jo di savê fâ i ûfs! E salacor celescj, come chei di Mirta!» al leve indevant.
«Totul, no ti jeristu visât che tu, i ûfs, no tu podaressis fâju?» i diseve une des gjalinis vieris. «Parcè po!? Ancje jo o ai pursì la buse!» al protestave lui.
«Si capìs, Dolo. Ma di chê tô buse al pues jessî nome alc altri, stupidel».
«Cumò o voi di Mirta e i domandi se e vûl metisi insiemi cun me. Cussì o profiti ancje par fâmi insegnâ a fâ i ûfs celescj» al à pensât Dolo fra se.
Ma Mirta, che un tic plui svelte e jere, je veve molade: «Gno cjâr Dolo, se tu âs dute chê voie di imparâ cheste art, tu âs di svolâ tal Cile, dulà che a talpetin lis mês antenadis. Jo o ai di restâ ca e fâ l’ûf ae mê parone. Tu va, o ti spieti simpri chenti, tant che une buinissime forsit la miôr amie».
Dolo cualchi alc al jere restât mâl di jessi stât metût in bande a nivel di un amì; ma al veve miôr la cuistion dal ûf. E si jere talmentri convinçût, che al voleve pardabon partî pes Americhis. Ma tal gjalinâr aromai lu vevin ducj sorenomenât “pan-Dolo”, e i ridevin daûr.
Che po, si sa, a son propit i pandolos a “fâ ridi lis gjalinis”, come che si dîs…


text:
Procession infinide
Mi visi che un an o stevi contemplant sorepinsîr un dai miei tancj presepiuts e la mê atenzion e je stade gafade dai pastôrs, i unics in moviment in chê Gnot Sante. O ai butât jù a crût e cul cûr dolorant chescj pinsîrs:”In chei pas suturnis dai pastôrs o viôt la procession dai puars, la trasmigrazion dai popui che a àn traviersade la gnot infinide de storie par cirî un toc di pan, une cuarte di sotet, un fregul di dignitât, une once di libertât. O gnot eterne dai puars e dai disperâts, uniche vere gnot e uniche che e merte di jessi inluminade de lûs liberant e consolant di Crist! O pas benedets dai puars, che di simpri o cjaminais cence mai fermâsi, parcè che inesauribil e je la fam e sêt di justizie e di dignitât che us sburte! I siôrs si fasin menâ; i predis a preferissin stâ sentâts a studiâ o inzenoglâts a preâ. Dome i puars a cjaminin simpri. Par scjaldâsi e par cirî. Signôr, no sta cjastiâ i puars cul gjavâur la sperance e la gole di cirî. Dome viôt di lôr, parcè che a son simpri a riscli. Chel che al è tal scûr, al va pardut là che al cjate lusôr, come lis paveis che a svolin viers la lûs e a restin brusadis. Signôr, no sta cjastiâ la eterne ilusion dai puars cun eternis delusions” (Cirint lis olmisdi Diu…).
No crôt di pecjâ di cjampanilisim o di vitimisim se o met, in cheste infinide procession, ancje il popul furlan, cu lis sôs tragjediis personâls e coletivis, naturâls e procuradis. O pensi a tante int parade fûr di cjase par rimpins di robe, par assis e suspiets, par ingratitudin e tristerie. Int che e à scugnût frontâ il frêt e la venture parcè che no vevin bêçs di paiâ il fit o parcè che une disgracie daûr chê altre ju veve parâts a remengo. Int che si è cjatade cence cjase, cence robe, cence prospetivis, cence lusôr dentri di se e denant di se. Se a podessin fevelâ lis pedradis dal Friûl e lis mulatieris e i trois de Cjargne! Cualchi volte o pensi a chê peraule tremende di Crist, dite te sô jentrade a Jerusalem, cuant che i fariseus a volevin fâ tasê i dissepui: “Us dîs che se a tasessin lôr, si metaressin a berlâ i claps” (Lc 19, 40). Denant dal cidinôr volût o imponût o acetât dal nestri popul, o sint ogni tant come un berli cosmic: il berli des monts, des culinis, dai boscs, dai prâts, des stradis, dai curtîi, des stalis e des cjasis. Parfin i simitieris a varessin di metisi a berlâ e il lôr berli nol sarès sigurementri mancul fuart e impressionant de trombe dal agnul. In chest cjaminâ milenari o scuen meti par fuarce i emigrants, jo che o ven di une tiere di migrazion incrosade. No si pues scrivi la storie dal Friûl cence tocjâ il penâl tal sanc che la nestre int e à lassât tes stradis glaçadis e tes nêfs, sui cantîrs, tes barachis, de prime procession di cramârs dal Sîs-Sietcent fintremai ae procession di chest secul a vuadagnâsi la bocjade vie pes Francis o in Svuizare o di là de imensitât dal ocean. La nestre int che e partive, puartantsi daûr un pugnut di tiere dal simitieri par vê colegance almancul cul mont plui cjâr, chel dai muarts, no veve mancul merit e mancul fede di chei che a partivin a fortune di Diu par Sant Jacum di Galizie. A cheste tragjedie secolâr, o scugnìn zontâ lis profugancis par colpe di vueris e di invasions, di taramots e di altris flagjei, che a àn obleât il nestri popul a cjaminâ simpri, cu la conseguence di une cierte malcuietece e di straneitât adiriture a cjase sô. O ai ancjemò tai voi la mê int di Cjargne, che si disperave tal partî e tal tornâ. Tal partî parcè che e scugnive frontâ un mont forest; tal tornâ parcè che si sintivin simpri plui forescj intun mont che nol jere plui lôr e che al leve indenant cence di lôr. Personalmentri o ai memorie dai ucefuarfis di Resie e dai puars che a vignivin a cjase mê, puars tra puars, a cirî un sotet. Mi visi di mê mari che ur suiave la monture dongje dal spolert e ju compagnave te stale, a distirâsi tal fen o tal patùs, propit come i pelegrins galizians, ricuardâts tes cronichis. O ai ancje memorie dai cjargnei che, subit dopo de prime e de seconde vuere, a vignivin jù in Friûl a baratâ lops cun blave. La Jacumine di Rualp, soterade a 85 agns, mi contave che e veve di partî pal Friûl a cirî blave cuant che, a colp, si è inmalade la sô frute di pôcs mês. Se e steve a viodi de frute, salacor nol varès zovât nuie e ducj a varessin patide fam dut l’an; se e partive cu la compagnie, e scugnive bandonâ la frute. E à scugnût risolvisi di lassâ la frute tes mans di sô madone e di partî. Prin di lâ, e à preparât, sul casson de robe, la monture de frute, in câs di une disgracie. Cuant che, dopo cuindis dîs e je tornade dongje, scanade e cjamade, la frute e jere za stufe di jessi sot tiere. Se no son pelegrinaçs chescj!
pre Antoni Beline
I CLASSICS – 3. A SANT JACUM, là che al finìs il mont............
Procession infinide


text:
Aromai i timps a son madûrs par Midune di Livence (Tv) par scomençâ a tirâ dongje i risultâts dal lavôr fat dilunc di un an.
Marica Fantuz, presidente dal comitât pal mudament di regjon, nus conte alc in curt e nus lasse un messaç che al riclame i siei paisans par sielzi un doman “par furlan”.
Cualis sono lis motivazions che us an sburtât a domandâ il mudament di regjon?
Poiant la mê atenzion sul câs dai comuns che a vuelin mudâ regjon mi sei inacuarte che ancje Midune al à une vore di motivazions par podêlu fâ. I leams cui paîs confinants de provincie di Pordenon a son profonts e a poin suntune storie in comun (Midune e je stade par secui un baluart dai patriarcjis). A nivel eclesiastic, la storie nus à viodûts sot lis diocesis furlanis e une part dal teritori (Muris) al fâs ancjemò part de parochie di Dazzanel.
Resons storichis ma ancje gjeografichis. No esistin confins naturâi che nus dividin dal Friûl, stant che o sin a çampe de Livence.
Di leam une vore strent a son ancje i problemis di caratar social, economic, ambientâl, logjistics, de viabilitât, de situazion idriche, dal disvilup sostignibil e des areis di produzion che fasint part dal Friûl a podaressin vê une prospetive plui solide a nivel distretuâl. In zonte, o met ancje la gole di vê plui servizis, che di bande furlane a son cetant plui di comut par citadins e fameis.
Cemût àno cjapât la vuestre iniziative i ambients de politiche?
De bande furlane si son ducj complimentâts e dâts une vore di fâ (… ognidun te so competence) par dânus conseis e sugjeriments. O vin vût une piçule vierzidure dal centri çampe e de Leghe Nord. Atualmentri o sin in spiete di un incuintri cun Tondo.
De bande venite invezit o vin vût ostruzionisim e atacs di caratar politic e personâl, che però no nus interessin. Chel che al conte e je la volontât de citadinance che a à il dirit di sielzi democratichementri e a norme di leç chel che e vûl.
Cun cualis iniziativis vêso puartât lis vuestris reson tes cjasis di Midune?
Par dut il mês di Novembar o fasarìn seradis di informazion pes cjasis, volantinaç e o varìn un “gazebo” inte stesse place dulà che il 16 di Novembar o fasarìn une grande fieste cun chi altris comitâts (Lamon, Sapade, Cortine e v.i..) che o viodin dispès e che nus judin une vore a lâ indevant.
Ce aie voie di dî ai siei paisans in viste dal referendum?
O stin fasint dut in maniere ative, lant daûr des regulis e de costituzion, parcè che cheste e je une grande oportunitât par Midune. Chei che si cjatin tal just a àn il dirit e il dovê di lâ fin da pît.
Ai 30 di Novembar e al prin di Dicembar votait Sì par sielzi liberementri il vuestri avignî e chel dai vuestris fîs.
Alex Olivetto
TERITORI. Midune, e je ore di sielzi!............
Aromai i timps a son madûrs par Midune di Livence (Tv) par scomençâ a tirâ dongje i risultâts dal lavôr fat dilunc di un an.


text:
MARÇ – PRIME PAGJINE. EDITORIÂL – La Autonomie: un gnove idee politiche / (L)INT FURLANE. Se no cumò, cuant? / 3 Avrîl a Sapade cun tante voie di Friûl / PAGJINE 2 – Si inviin lis Uti: ancjemò dut di viodi ce che al sarà / Cungjò Sandri Secco, president dal Fogolâr di Milan. Un “vecjut” zovin di spirt fin tal ultin / PAGJINE 3 – Alto Bût: li che la bolete tu le pais di mancul in gracie de Secab / COGNONS DAL FRIÛL / O soi stât imbevût di culture furlane» Mandi Gianfranco Plenizio, mestri di musichis di cine / PAGJINE 4 – Piçul ma grant di contignûts: il gnûf Museu Langobart di Romans dal Lusinç / CJARGNE. Tania Muser, autiste e imprenditore / NETITI LA LENGHE / PAGJINE 5 – Intervista immaginaria a Tiziano Tessitori. Il gnûf libri di Roberto Meroi: «Tessitori al jere un om straordenari, bisugnave fâi comentâ ancje ce che al è sucedût dopo de sô muart» / Cercare il Friuli e trovare l’Europa presentazion a Udin ai 31 di Març / A proposit di Friûl e Europe: a ‘nd coventarès di plui / PAGJINE 6-7 – IL LUNARI DI MARÇ – SIMPRI BOGNS. AA.VV. Zâl par furlan. Antologjiche 2016, Spilimberc 2016 / LA POESIE. Cansoneta / RICETE. Scottish Oatcakes / DI MANGJÂ CHEL MÊS CA / TE BUTEGHE… DAL SARTÔR / LA PARABULE DAL MÊS / NO SON PERAULIS PAR VECJOS. Spending review / CUATRI RIDADIS / PAGJINE 8 – SLOVENIE. Al è pôc preseât in Italie, ma in Slovenie si fâs fieste pal Euro / FRIÛL EUROPE. Judiçs e judizis: Minority SafePack e Catalogne / Paîs Basc: disponibii par ducj centenârs di sottitui par euskara / PAGJINE 9 – SCOMENCÂTS PAR FURLAN. Ulysses / NO PAR FURLAN… MA BOGNS. La gnove polifonie babeliche di Muguruza & Chalart 58 | Riflessions e propuestis su la autonomie dal SudTirol / PAGJINE 10 – Tremait: a tornin lis striis! Gnove leterature e musiche su lis feminis dai voi triscj / CE MÛT CHE SI LEI LA GRAFIE FURLANE / Ce vuelie dî in dì di vuê la Fieste de Patrie dal Friûl? La Assemblee de Comunitât Linguistiche Furlane e semene identitât / PAGJINE 11 – IL FERÂL. Il troi ingredeât de mê vite / LA LETARE / PAGJINE 12 – IN CHÊ DÌ. LA ZORNADE DI UN FURLAN DAL POPUL CJAPÂT DENTRI TAL TRAMAI DE STORIE. 1e PUNTADE. Malachie al è il muini bibliotecari te badie di Mueç tal 1122. Une strane delegazion e domande ospitalitât pe gnot. Si dîs che a sedin clerics di Rome vignûts di Worms… //
*** I articui a son disponibii fracant sul titul. Buine leture.


text:
…WELCOME 2021 !
I wish all Climbers, Runners and Tai Chi practitioner all over the world a HAPPY NEW YEAR 2021 !!!!!
il proponiment, par chest an, al è chel di judâ chei che a fasin fadure a lâ indenant inte vite e di combati la tindince, dal dì di vuê, di meti dongje masse ricjece intes mans di pocje int, tant che si ledi viers dai mûts di convivence indulà la int e rive a cjatâ lavôr e a mantignî la famee…
la riflession impen e vên de savietât dal Orient lontan:
“La ativitât dai umign e va indenant cence padin; co e rive ae fin e torne di gnûf a scomençâ. Duncje e pues lâ indenant in perpetui. Cuant une ruede e à un as indulà zirâ, e pues lâ lontan. La ativitât de Nature e je une, cence disviaments; par la cuâl no fale.
Co la energjie dal cîl e ven jù e la energjie de tiare e va sù, yin e yang a comunichin, e compagn a fasin ducj i vivents.
Co i umign savis e stan intai puescj publics ad alt, i puars umign intal spirt a van vie; cheste e je la Vie dal cîl e de tiare.”
Mandi a ducj !!!
#peaceandlove ☮ ☯
… sul puint e svintule bandiere zale/blu !
Un bon proponiment par l’an che e ven al è chel di pandi la nestre identitât furlane, rivant ad ore a vinci la antighe vergogne di fevelâ la mari lenghe in public. Mi auguri che la int cuant che si cjate a scuele, par strade, intai lûcs publics e fasedi un piçul sfuarç e, cjapantle a pet, e feveli par furlan. Ma ancje che o tachin a lei e a scrivi par furlan. Si viodin ator dai libris di storie furlane indulà e je dome la jentrade par furlan, masse pôc par mantignî vive une lenghe, cuant e coventarès sedi scrivile sedi leile.
Nus fasarès ancje plasê che intai mass medie, come previodût de leç, a fossin plui spazis par il furlan. Cumò lu si scolte dome par Radio Onde Furlane e pôcs minûts par la Rai regjonâl cuant che par altris lenghis minorizzadis i spazis a disposizion a son une vore di plui. Ma par meti in vore chest proponiment e bisugnarès puartâ la sede regjonâl de RAI a Udin e fâ in mût che i gjornaliscj a fossin di marilenghe furlane. Salacor no spindint cetancj bêçs par il teatri Verdi dal cjâf lûc cjarsulin, 14MLN di euros intal 2014, e invistint in culture furlane fuarte.
Par il 2021 il nestri proponiment e sarà inalore chel di domandà che il furlan al vegni doprât cetant che lenghe veicolâr intes scuelis dant la pussibiltàt a ducj di imparâ ce che si studie doprant la lenghe mari.
Ancjemò o vin di bataiâ par il non de nestre regjon. O vin voie che sedi dome Friûl. Parcè che un non al è cetant che cjalâsi intal spieli e viodi ce che o sin. E co o cjalìn intal spieli o viodin il Friûl nuie di plui e nuie di mancul. Par la cuâl lis peraulis Vignesie Julie no o rivìn ad ore a capì ce che e stan a fâ. Il podê di Vignesie al è finît di un toc, e ce che nus reste aromai a son dome i palaçs e par chel che al inten la peraule Julie, no si rive a cjatâ un segn intes cjartis gjeografichis. Par la cuâl o domandìn che la nestre regjon e sedi clamade Friûl e vonde.
Di sigûr no puès mancjâ une riflession a rivuart de economie, di fat in Friûl a son aromai cetantis lis fabrichis che a sierin o a riduzin il numar dai dipendents tant che la situazion e devente simpri plui grivie par vie che cetancj lavoradôrs a àn un contrat a scjadince cun paiis une vore bassis. Si che duncje e sarès ore che la cuistion dal lavôr e vignedi cjapade sul seri mudant lis regulis dal zûc e dant la pussibilitât al sisteme di lâ indenant fasint front ae concorence e permitint a cui che al lavore di puartâ a cjase une paie buine par vivi.
Par di plui i sorestants a van ator a dîsi che a tegnin a la mont e che a fasaran alc par jê ma di fat a àn sierât il Tribunâl di Tumieç gjavant tancj puescj di vore. E e je penze ancje la situazion sanitarie dal Friûl in graciis di une riforme che e à puartât a centralizâ cuasi ducj i servizis intal ospedâl di Udin bandonant i ospedâi di Latisane, Cividât e Glemone, magari cussì no. Un sisteme sanitari che in chest an 2020 di pandemie al à fat viodi ducj i siei limits no rivant ben a frontâ la situazion di emergjence stant i tancj câs di covid19. Il nestri auguri al è che ducj chei che a son malâts a rivin biel prest a vuarî e che si cjati une buine vacine par risolvi il probleme intai prins mês dal an.
E voaltris cuâi proponiments vêso fat pal 2021 ?
Fuarce Friûl !
BON FINIMENT E BON PRINCIPI A DUCJ !
…e un an plen di fortune cun buine lune !
«O ai cirût di volêi ben ae mê tiere furlane, part dal mont, e servintle jê o ai intindût di servî il mont intîr»
Pre Antoni Beline (1941-2007), testament spirituâl, 1992
… chest al è stât il spirt di chês zornadis…
al jere il 6 di Mai dal 1976 e il Friûl al vignive sdrumât dal taramot, tant che sot di chês ruvinis a jerin cuasi 1000 personis jenfri oms e fantats… ma la dì dopo e jere chenti cetante int pronte a dâ une man… alpins, oms dal esercit, volontaris clamâts adun des parochiis… a vignivin no dome de Italia ma ancje de Austrie, Gjermanie, Americhe… e modon su modon, piere su piere dut al è stât tirât sù di gnûf… dulà ca jerin, cemût ca jerin… daspò 40 agns nô furlans no dismenteìn chei moments e ducj chei che nus an judât… inte Vile Manin di Passarian e je la mostre “Memorie. Arte, immagini e parole del terremoto in Friuli” par visâsi di chei moments a traviers lis contis di ducj… inalore ve culì une poesie dal poete furlan Leonardo Zanier…
L’ORCULAT
Oh se il teremot
al foss un orculat
ingiaulât salvan
fuarton e trist
bon di sdrumâ cence fadia
tors di glescias e storia
e di parâ in masceria’
bicocas e cjascjeî
e come un giôc di cjartas
i paisuts dai cjargnei…
Oh se il teremot
al foss un drâc
platât dismenteât
vivarôs e luscint
che sott via al va sgarfant
ora prescint
par fâ sprofondâ
citâts e marans
e ca e là a so caprici
las cjasas dai furlans
Oh se il teremot
al foss un mazzarot
pelôs grass
vuarp e bigot
ch’al va sdrondenant di nott
cjadenas sui tetts
e quant ch’hai peta
come scorias
las cjapa cun dôs mans
e ‘l para in fruçons
i paîs dai terons…
Massa biel
s’al foss cussì
il teremot
che alora bastaress
di âga santa un spargott
o di San Zorz il spiçott
poesie cjapade fûr de racuelte:
Sboradura e sanc, Nuova Guaraldi, Firenze, 1981
…fuarce Friûl…
… il leam cun lis nestris lidrîs
Il 3 di Avrîl dal 1077 e je une date fondamentâl pe storie dal Friûl. In cheste date al nassè di fat il Stât patriarcjâl furlan, ven a stai la Patrie dal Friûl, une istituzion vuidade dal Patriarcje di Aquilee che al tignarà adun fintremai il XVIII secul il Friûl e tancj altris teritoris dongje di chel. Sabide ai 23 di Març 2013 si screin lis manifestazions par celebrâ la Fieste de Patrie dal Friûl inmaneadis de Provincie di Udin dutun cun i Comuns di Dolegne e San Zorç di Noiâr, ma il cûr des iniziativis si varà chest an tal comun gurizan di Dolegne. Domenie ai 7 di Avrîl 2013, aes 11, e vignarà celebrade la Sante messe par furlan e, aes 11.45, e vignarà lete la bole imperiâl di Enrico IV; aes 12 il program al proviôt il salût des autoritâts e la premiazion de seconde edizion dal concors pes scuelis “Emozions furlanis in viaç pal teritori”. Tal dopo di misdì visitis vuidadis tai itineraris storics, turistics dal teritori di Dolegne.
Lungje vite al Friûl libar, simpri !


text:
O scomencìn chest gnûf an dal “Ferâl”, la rubriche dedicade a pre Antoni Beline, riproponint une sô riflession a pontadis. Il test complet al à il titul “I Furlans e il templi” e al presente un resonament sul rapuart dai Furlans cu la fede e la religjositât.
pre Roman Michelotti
***
Mi àn clamât a dî dôs peraulis sul rapuart fra i Furlans e il templi, par viodi se la religjon o la religjositât dai Furlans e je peade costituzionalmentri al templi o se il templi al è une categorie che ur è stade imponude e che duncje no sintin tai siei confronts chê dipendence dibot fisiologjiche che a àn di altris bandis. Al è un teme di grande atualitât e che mi tocje di dongje. In chescj ultins agns, cu la acerelazion esasperade e incontrolade che no sparagne nuie e nissun, si sin cjatâts ancje in cheste periferie dal imperi che si clame Friûl tal burlaç de laicizazion e de secolarizazion, che al met in discussion dut ce che al rivuarde il mont religjôs e sacrâl e duncje il templi. Chel templi che jo, come predi, o fâs part di profession o mission. Pa la cuâl la furtune dal templi e je ancje la mê furtune e la crisi dal templi e je ancje la mê crisi. Se al pes i gjavin la aghe, al crepe. E la aghe dal predi e je la vite dal templi, ancje se int sapiente e libare e dîs che prime e plui dal templi e varès di jessi la int. O almancul chel e chel.
Mi visi di vê rifletût a lunc sun cheste problematiche za cualchi an indaûr e lis mês riflessions lis ài strucadis suntun librut intitolât “La fin dal templi ise ancje la fin di Gjerusalem? E la fin di Gjerusalem ise ancje la fin dal mont?”. Lu vevi firmât, come date simboliche, ai 2 di Fevrâr dal 1993, fieste de Cjandelarie e de lûs, e ancje jo o cirivi un lusorut che mi sclarìs la scuretât personâl e ambientâl che mi invuluçave. Rivâ a capî se cheste svoltade, che e segnave la agunie o la fin di un mont che al veve regnât espotic par secui, e jere propit la fin di dut o dome la fin di une stagjon dal mont e duncje si podeve sperâ che si sarès vierte un’altre pagjine te storie dai oms. No je propit la stesse robe murî e parturî. Rivâ a capî, magari a traviers di chê fumate che e à simpri cerclât l’avignî, se la fin dal templi e je rude muart o se si pues pensâle come un part al jere l’intent des mês riflessions tormentadis. […] ❚
(al va indevant sul prossim numar)
pre Antoni Beline
IL FERÂL. I furlans e il templi............
O scomencìn chest gnûf an dal “Ferâl”, la rubriche dedicade a pre Antoni Beline, riproponint une sô riflession a pontadis. Il test complet al à il titul “I Furlans e il templi” e al presente un resonament sul rapuart dai Furlans cu la fede e la religjositât.


text:
… a Reant – 2014
Passant Torean e lant viers Masarolis si rive ad une crosere indulà si svolte a cjampe par cjoli la strade che mene al biel paîs di Reant. Daspò cualchi kilometro di salide biele dure, che o ai fate dute in biciclete, si rive in paîs. A Reant lis cjasis metudis a puest a son anciemò pocjis, ma cui che al è tornât a vivi chenti al è tant vivarôs, rivant a sistemâ la glesie di S.Lurinç e fasint ogni an un biel licôf intal mês di Avost (chest an il 09/10 di Avost ) par onorâlu. Intai dîs de fieste dilunc li viis a son cetancj artiscj che sot dai gazebo e pandin lis lôr oparis, mostrant cetante biele robe lavorade a man e fate cun tante grazie. Naturalmentri come in dutis lis sagris no mancje la musiche, la tarombule, il bon gustâ e tante biele int che si riviôt culì an par an. Un graciis di cûr a Leo che nus da simpri bon acet inte sô biele cjase.
Un mandi a ducj !
Look at… the foto gallery: Reant 2014
( inte pagjine des fotos scliçant il boton ros a forme di television che si cjate parsore de scrite “scarica immagini” si pues viodi la presentazion ancje a dut schermi )
😎
… parsore Cjampei (UD)
Cjaminant tra i borcs di une volte parsore di Colorêt di Sufumberc o sin lâts a viodi cun la Pro Loco i paîs di Cuestelungje, Pedrose e Reant. In graciis di une zornade splendide o vin gjoldût di un biel soreli cuntun aiarin clip che nus à tignût compagnie dut il dì fasint lizer il pas. Intai ultins agns chescj borcs a son resurîts par vie che cualchidun al è tornât a meti a puest lis cjasis e i terens, tribolant no pôc par fâ rivâ la aghe in paîs. No mancje chenti la tecnologjie, di fat jentrant a Pedrose si cjate, a mût di sentinele, il pâl che a ten sù lis antenis de television e de telefonie mobile ma altris trê antenis a son dilunc il troi che e mene a Reant e une e somee a un crani. Il biel al è che in paîs il telefonin no cjape ben.
I borcs a son nassûts co a rivarin des fameis slovenis che, no podint lâ a stâ inte plane furlane indulà che si cjatavin bielzà i Langobards, si fermarin culì , rivant, cuntun dûr lavôr, a fâ dai implants di coltivazions a roncâi. Impen il paîs di Pedrose, come si rive a capî dal non, al à une origjin plui antighe e i slovens, rivant culì, a tignirin par bon il non che al vûl dîsi fat di pieris.
Il troi che al mene da Pedrose a Reant, parsore di Torean, al passe intun bielissim bosc di faiârs e cumò, inte Vierte, il vert clâr des zovins sfueis al è maraveôs di viodi. A Reant lis cjasis metudis a puest a son anciemò pocjis, ma cui che al è tornât a vivi chenti al è tant vivarôs, rivant a sistemâ la glesie di S. Lurinç e fasint ogni an un biel licôf intal mês di Avost (chest an il 09/10 di Avost ) par onorâlu.
Ancje chest an in ogni paîs o vin podût gjoldi de ospitalitât de int dal lûc che nus à contât la storie dai borcs. A Cuestelungje a jerin a stâ dome int che si clamave Borgnolo, ven a stai i brugnui, ma chest fin ai agns ’80 cuant aromai dute la int e veve bandonât un pôc par volte il paîs. A Pedrose, aromai, e je a stâ dome une famee, cuntun nono cetan braurôs che nus conte simpri alc de sô lungje e tribolade vite e un nevôt che cumò al fâs un mîl di cjastinâr cetant bon. Par finî, a Reant nus à dât bon acet sot il pergolât une famee dal lûc, indulà o vin podût gustâ e stâ in legre compagnie al sun di une armoniche, scoltant ancje une vilote furlane sunade cuntune ande moderne.
A ducj un graciis di cûr e sperin di riviodisi ducj intune l’an che ven !
Al è stât ancje biel stâ in compagnie di ducj cuntune zornade cetant biele e cuntun finâl plen di aventure tant che il grup lassant Reant a trops e si è tornât a cjatâ a Val dopo stramps zîrs che nissun al è rivât ben a capî ma fasintnus tant ridi.
Mandi a ducj !
Look at… the photos: Cuestelungje, Pedrose e Reant
😎
… alla riscoperta di antichi borghi
La Pro Loco di Colloredo di Soffumbergo (Faedis, Udine ) ha organizzato una camminata per visitare gli antichi borghi di Costalunga, Pedrosa e Reant sulle colline sopra Campeglio di Faedis e Torreano. In questi ultimi anni questi piccoli nuclei montani sono stati riscoperti e hanno ripreso a vivere grazie alla ristrutturazione delle case e alla cura del terreno circostante. Anche se a Pedrosa la presenza delle antenne, x i segnali tv e di telefonia mobile, posizionate a ridosso delle abitazioni, costituisce una violenza sull’ambiente naturale e sugli abitanti. Mentre i prefabbricati in eternit abbandonati lungo il sentiero che porta a Costalunga mostrano come ancora ci sia poca coscienza della pericolosità, x le persone e x l’ambiente, di un materiale fuorilegge quale l’amianto.
Questi paesi sono nati come insediamenti di famiglie slovene che, tenute a freno dai longobardi al tempo delle invasioni barbariche nel VII sec d.C., si sistemarono su queste colline. Pedrosa ha però, come testimonia il nome, un’origine + antica e quando gli sloveni vi si stabilirono non cambiarono il nome che significa paese delle pietre.
Il sentiero che da Pedrosa porta a Reant, un paesino sopra Torreano, passa lungo una bellissima faggeta dove il verde chiaro delle foglie è veramente meraviglioso. A Reant non sono molte le case ristrutturate ma gli abitanti che sono tornati qui a vivere hanno ristrutturato la chiesa di S.Lorenzo e ogni anno l’11 di agosto organizzano una festa in suo onore con musica e prelibatezze gastronomiche come gli strucchi.
Mandi a ducj !
Look at… the photos: Antichi borghi
😎


text:
Un biel pont interogatîf, massime dopo de emanazion di bande de Zonte Tondo dal dissen di leç sul riordin e su la semplificazion dal ordenament intai teritoris di mont. A plui di un an de sopression des Comunitâts montanis, ve la «invenzion» des Unions dai comuns che a varessin di assorbî lis stessis funzions aministrativis des ex Comunitâts montanis. Si cambiin i tiermins, di comunitâts a unions, a ambits, a agregazions: inte sostance però nol cambie nuie. Sì, a dî il vêr alc al mude – ma chest nol fâs notizie – e si trate dal impuariment complessîf continui de mont e cun chel de pocje voie di reagjî dai siei «indians», scjafoiâts des mil promessis dai siei stes politicants. Al ven di ridi, ma magari cussì no al è di vaî, par dôs situazions resintis: chê dal cost dopleât de aghe potabile, dopo che e je rivade une societât di gjestion ad hoc, volude de Regjon, e chê de costruzion su la Bût di un puint di ciment che al unìs Paluce a Çurçuvint, che al è stât valutât tant che no prioritari. E pensâ che il cost fis de aghe gjestide in maniere autonome dai comuns prime che e rivàs la dite Spa al jere ridicul, e che il puint che si fevele li al è simpri stât. La riforme des comunitâts montanis e je une mancjade riforme, dispersive dal pont di viste politic e cu la agravante di no tignî in considerazion il parê de int. A la int forsit i baste e i vanze il Zîr di Italie sul Zoncolan, volût a fuart de Regjon, convinçude che la ricjadude di imagjin de manifestazion e fasarà miracui. Cui che al vivarà al viodarà. Tornant aes Unions dai comuns di mont de nestre regjon (che a àn di vê la carateristiche de «montanitât», tiermin «in» par dâ forsit plui grant rilêf ae robe), a son stadis individuadis sîs, che a rivuardin la Cjargne cun ducj i siei 28 comuns. Chel che nol è clâr, al è cualis che a sedin lis funzions che chestis entitâts a varan di cjapâ sù. Par no fevelâ dal aspiet dai coscj, in barbe ai proclamâts tais di Ents e consorzis inutii. La mê propueste semplice e grese (viôt «La Patrie» dal Març di chest an) sul riordin dai Ents locâi, in particolâr in Cjargne, e rivuardave ancje chest aspiet. La creazion di Comuns sostignibii di Valade – no plui di cuatri o scrivevi -, une Assemblee Cjargnele permanente e autonome di control di podê assegnâi soredut i beneficis di «Zone Francje», cun funzions di programazion socioeconomiche teritoriâl e di gjestion di oparis e servizis intercomunâi, al à cjatât il consens di osservadôrs bipartisan e ancje di tancj letôrs. Un compliment cetant preseât ma efimar, magari cussì no. Cence une autonomie ben precise, la Cjargne e sarà simpri in podê des «ondis» de politiche dai Palaçs triestins e udinês, e il parê de sô int, esprimût midiant dai valits Comitâts spontanis, al vignarà somerzût: l’eletrodot Wurmlach–Somplât al è dome che l’ultin esempli. Cetant che al mancji vuê ae Cjargne un vêr leader superpartes par podê contâ di plui, dome Diu lu sa. Intant, la vegjetazion incontrolade e ven indenant par mancjance di falcets e e pâr che e cjapi la volte sui paîs, platantju. Ancje l’ors si ‘nd è inacuart.
DINO TEMIL
ATUALITÂT. Cuâl avignî pai Ents locâi in Cjargne?............
Un biel pont interogatîf, massime dopo de emanazion di bande de Zonte Tondo dal dissen di leç sul riordin e su la semplificazion dal ordenament intai teritoris di mont. A plui di un an de sopression des Comunitâts montanis, ve la «invenzion» des Unions dai comuns che a varessin di assorbî lis stessis funzions aministrativis des ex Comunitâts montanis. Si cambiin i tiermins, di comunitâts a unions, a ambits, a agregazions: inte sostance però nol cambie nuie. Sì, a dî il vêr alc al mude – ma chest nol fâs notizie – e si trate dal impuariment complessîf continui de mont e cun chel de pocje voie di reagjî dai siei «indians», scjafoiâts des mil promessis dai siei stes politicants. Al ven di ridi, ma magari cussì no al è di vaî, par dôs situazions resintis: chê dal cost dopleât de aghe potabile, dopo che e je rivade une societât di gjestion ad hoc, volude de Regjon, e chê de costruzion su la Bût di un puint di ciment che al unìs Paluce a Çurçuvint, che al è stât valutât tant che no prioritari. E pensâ che il cost fis de aghe gjestide in maniere autonome dai comuns prime che e rivàs la dite Spa al jere ridicul, e che il puint che si fevele li al è simpri stât. La riforme des comunitâts montanis e je une mancjade riforme, dispersive dal pont di viste politic e cu la agravante di no tignî in considerazion il parê de int. A la int forsit i baste e i vanze il Zîr di Italie sul Zoncolan, volût a fuart de Regjon, convinçude che la ricjadude di imagjin de manifestazion e fasarà miracui. Cui che al vivarà al viodarà. Tornant aes Unions dai comuns di mont de nestre regjon (che a àn di vê la carateristiche de «montanitât», tiermin «in» par dâ forsit plui grant rilêf ae robe), a son stadis individuadis sîs, che a rivuardin la Cjargne cun ducj i siei 28 comuns. Chel che nol è clâr, al è cualis che a sedin lis funzions che chestis entitâts a varan di cjapâ sù. Par no fevelâ dal aspiet dai coscj, in barbe ai proclamâts tais di Ents e consorzis inutii. La mê propueste semplice e grese (viôt «La Patrie» dal Març di chest an) sul riordin dai Ents locâi, in particolâr in Cjargne, e rivuardave ancje chest aspiet. La creazion di Comuns sostignibii di Valade – no plui di cuatri o scrivevi -, une Assemblee Cjargnele permanente e autonome di control di podê assegnâi soredut i beneficis di «Zone Francje», cun funzions di programazion socioeconomiche teritoriâl e di gjestion di oparis e servizis intercomunâi, al à cjatât il consens di osservadôrs bipartisan e ancje di tancj letôrs. Un compliment cetant preseât ma efimar, magari cussì no. Cence une autonomie ben precise, la Cjargne e sarà simpri in podê des «ondis» de politiche dai Palaçs triestins e udinês, e il parê de sô int, esprimût midiant dai valits Comitâts spontanis, al vignarà somerzût: l’eletrodot Wurmlach–Somplât al è dome che l’ultin esempli. Cetant che al mancji vuê ae Cjargne un vêr leader superpartes par podê contâ di plui, dome Diu lu sa. Intant, la vegjetazion incontrolade e ven indenant par mancjance di falcets e e pâr che e cjapi la volte sui paîs, platantju. Ancje l’ors si ‘nd è inacuart.


text:
Metêt dongje chestis dôs gnovis. L’istitût Jacques Maritain di Triest al à cjapât de Regjon 145mil euros tal 2009, 110mil tal 2010, compagn tal 2011 e tal 2012, 55mil tal 2013 pes sôs ativitâts. Ce fasial di tant impuartant? Cunvignis e seminaris su la pâs, i dirits umans in Europe e vie indenant. Ma soredut, cheste la seconde gnove, al è colegât ae Associazion 360, une fondazion di Enrico Letta. Il segretari di 360 al è il senatôr triestin dal Pd Francesco Russo, che al è ancje il fondadôr dal Maritain triestin.
A fasin in dut 538mil euros in 5 agns par un “organisim culturâl ricognossût di interès regjonâl”.
Ma ce colpe àno alore il circul Menocchio o l’Ent teatrâl furlan, o lis fameis che a vuelin fa studiâ il furlan a scuele se no dome chê di no vê cualchi sant in paradis, scusait, in parlament, se si viodin cui finanziaments a zero.
Cualchidun al è simpri pront a ribaltâ la cuistion: «ma dute la culture – a disin – e je impuartante» Cui dîs di no, ma àn di spiegâmi parcè che chê furlane e je simpri di serie B.
Ma soredut a àn di sclarî a ducj che pe Regjon e ven prime une setemane di “Antropologjie Aplicade”, naturalmentri a Triest, che no un lavôr di agns in Val Ciline o ator pes salis teatrâls dai paîs furlans o tes aulis des nestris scuelis. ❚
✒ L’om di Buri
Il Maritain triestin al vâl plui dal Menocchio furlan............
Metêt dongje chestis dôs gnovis. L’istitût Jacques Maritain di Triest al à cjapât de Regjon 145mil euros tal 2009, 110mil tal 2010, compagn tal 2011 e tal 2012, 55mil tal 2013 pes sôs ativitâts. Ce fasial di tant impuartant? Cunvignis e seminaris su la pâs, i dirits umans in Europe e vie indenant. Ma soredut, cheste la seconde gnove, al è colegât ae Associazion 360, une fondazion di Enrico Letta. Il segretari di 360 al è il senatôr triestin dal Pd Francesco Russo, che al è ancje il fondadôr dal Maritain triestin.


text:
Stant a stimis fatis di resint, plui di 100 milions di citadins europeans di dutis lis etâts, professions e nazionalitâts si impegnin ogni dì tal mont dal volontariât: par dâur il just ricognossiment, il Parlament european al à declarât il 2011 «An dal volontariât» tal Continent Vieri. E sarà la ocasion par tirâ il belanç di une part cetante impuartante di chel che al è clamât il «Tierç setôr» che al procure une ricjece ecuivalente al 5 par cent dal Prodot interni al sporc dai 27 stâts membris de Ue.
Dopo une cressite continue tai ultins dîs agns, in Slovenie lis Organizazions no governativis (NVO, Nevladna organizacija) a son passe 20 mil: stant che tal paîs nestri vicin a vivin pôc plui di doi milions di lôr, si pues dî che lenti e je une socie ogni cent abitants. Pe plui part (98 par cent) si trate di associazions che si ocupin di events culturâi, di inmaneâ sagris e apontaments locâi: insome, une sorte di «pro loco». Jenfri dutis chês altris, si cjatin uns vincj cooperativis, plui di sîscent sociis peadis ae Glesie, plui di cent che a stan daûr ai invalits.
La associazion di volontariât plui cognossude in Slovenie e je la Slovenska filantropija di Lubiane (www.filantropija.org): organizazion no governative nassude tal 1992, il so obietîf al è sei chel di promovi il concet di volontariât jenfri la int, sei di coordenâ il jutori par chei che a ‘nd àn bisugne, lavorant adun cun altris sociis che a àn il stes intindiment. Slovenska filantropija e sta dongje ancje ai sfolâts e ai migrâts, tant che e à metût in pîts un Centri di pueste par sigurâ jutori psicologjic: il Centri, istituît tal 1994 biel che tancj di lôr a scjampavin de vuere de ex Jugoslavie e po dopo, magari cussì no, al à viodût rivâ int dal Kosovo tal 1999, al ufrìs asîl a cui che a ‘nd à bisugne e ju jude a integrâsi te lôr gnove societât. Il Centri al gjolt de poie (ancje finanziarie) de Comission europeane, dal Unhcr (la Agjenzie pai sfolâts de Onu), dal Font european pai sfolâts, dai ministeris pai Afârs internis e pal Lavôr dal guvier sloven e dal comun di Lubiane.
Sul sît internet de associazion si cjatin ancje cetancj avîs li che si cîr int che e vedi timp par fâ volontariât, tant che insegnants di inglês e sloven par imigrâts. Un dai avîs plui interessants di chei metûts di resint al è un li che si cîr un insegnant che i stedi dongje a un zovin che al studie te prime classe des mediis di Isule/Izola/Isola: il scuelâr al ven dal Afghanistan, i coventarès un jutori par imparâ miôr sloven, talian, inglês e matematiche.
La Slovenska filantropija si môf ancje fûr dai confins slovens: i contats cu lis sociis di volontariât dal forest a son cetancj, e tal Avrîl dal 2008 cheste organizazion e à inmaneade la assemblee gjenerâl anuâl dal Centri european pal volontariât, dant acet a Lubiane a plui di cent partecipants in rapresentance di 24 paîs de Ue.
Fâ volontariât al vûl dî ancje lâ daûr a cierts principis che a marchin la totâl gratuitât des ativitâts di cheste sorte: par chest, za tal 2003, in ocasion dal cuart congrès sloven dal volontariât che al è stât davuelzût a Novo Mesto, al è stât butât jù un Codiç etic che fin cumò lu àn firmât 345 organizazions. Tal 2004 e je po nassude la Rêt des associazions di volontariât de Slovenie par meti adun ideis, progjets e sfuarçs par judâ cui che al à bisugne: par cumò si son dadis dongje 565 sociis.
ALESSIO POTOCCO
TERITORI – SLOVENIE. Ancje in Slovenie un esercit di volontaris............
Stant a stimis fatis di resint, plui di 100 milions di citadins europeans di dutis lis etâts, professions e nazionalitâts si impegnin ogni dì tal mont dal volontariât: par dâur il just ricognossiment, il Parlament european al à declarât il 2011 «An dal volontariât» tal Continent Vieri. E sarà la ocasion par tirâ il belanç di une part cetante impuartante di chel che al è clamât il «Tierç setôr» che al procure une ricjece ecuivalente al 5 par cent dal Prodot interni al sporc dai 27 stâts membris de Ue.


text:
Il 1976 e je une date di segnâ in ros sul calendari da storie dal Friûl: l’Orcolat al fasè sintî dut il so pês in buine part di cheste tiere. Une sdrumade no dome di muarts e di cjasis, ma ancje sociâl e culturâl, dopo dai 6 di Mai, in Friûl nuie al è stât come prime.
Tancj i protagoniscj di chel toc di storie, tancj i episodis che a saressin di contâ par fâ memorie e soredut, la storie da nestre int. Plui che lis fuarcis dai partîts in chel Friûl dal ’76, i motôrs si cjatarin te volontât de int a restâ tai lôr lûcs e tai riferiments secolârs che i paîs a vevin: i predis. Bastarès citâ cualchi non par rindisi cont: pre Checo Placerean (Montenârs), pre Pauli Varut e Gjulio Ziralt (Vasinis e Bordan), pre Antoni Beline (Val e Rualp) e insom pre Duilio Corgnali e Agnul Zanel (Dartigne). E propit bonsignôr Corgnali nus dâ la ocasion par tornâ a rindi presint chel timp.
Indulà jerial in chê gnot dai 6 di Mai dal 1976?
O jeri a Rome, o insegnavi tun liceu e chê sere no ai vût scrupul che al fos sucedût alc di grâf. La matine dopo, i miei students, mi àn fât capî che no jere cussì lizere come che lis primis notiziis a fasevin palesâ. O ai cjapât il prin avion e o soi partît.
Ce impression aial vût la matine dopo? Cuâl jerial il morâl de int?
Jo o soi lât de mê int a Manzaniel e li a stavin ducj ben, ma la pôre e jere grande. Dut al trimave, ma i dams par fortune no jerin grancj. La int e zirave come se no rivàs a tirâsi in ca. Ma il piês al jere intune altre bande dal Friûl, alore cu gno fradi si sin cjapâts e o sin partîts a viodi. O sin lâts a cjatâ pre Agnul Zanel e Gjelindo Lavaron a Dartigne. Rivâts in place o vin cjatât il paîs sdrumât e pre Agnul svolmenât, tant che o sin tornâts a cjase cu la idee di tornâ tun secont moment. O varès vût di tornâ a Rome, ma par un curiôs câs di une telefonde falade, o soi finît a dâ une man a pre Zanel.
I predis dai paîs si sono mots in autonomie cu la int, o jeriso coordenâts de curie?
I predis si movevin in autonomie. Di simpri a àn vivût cu la lôr int e il taramot nol podeve jessi alc che al vignive gjestît di fûr, ma di dentri. Nô o jerin un dai riferiments. Dopo la organizazion materiâl e vignive la riorganizazion sociâl. La int e veve di cjatâ, e di corse, i siei ponts di riferiment, scomeçant dai cjamps des tendis dongje des lôr cjasis.
Cuâl isal stât il pês di Glesie Furlane?
Glesie Furlane si mostrave plui che come grop, come personis ativis e presintis cu la lôr int.
O pensi a pre Checo a Montenârs o pre Varut che al jere tal diretîf dal coordinament des tendopolis.
Ce si visiâl da la letare di Glesie Furlane (Ai furlans ch’a crodin n.d.r) e da la vignude di Andreotti tal Istât dal 1976?
Tal prin câs al è stât un document che al à vût un eco nazionâl grazie ai gjornâi e lis conseguencis lis cognossìn. Tal câs di Andreotti, o pues dî di plui, jessint stât te organizazion. O volevin fevelâ diretementri cun lui, faî presint ce che o volevin e i disasis che o vivevin. I sorestants no volevin ricognossi une autoritât che e fos difarente di chê istituzionâl. La int che e fevelave, e decideve, e puartave indenant la sô idee, no jere masse considerade. Ancje il Messaggero Veneto, no si mostrave coret. Al ignorave ogni rivendicazion de int, nol diseve peraule dal lôr legjitim malcontent. Cussì o vin organizât une serie di presidis su la strade che o savevin che al varès fât Andreotti. Ogni strade che al cjapave, al cjatave la int che i domandave di fevelâi. Fin che lu vin incjantonât te caserme di Glemone. Li no nus lassavin jentrâ. Al è stât un grant moment, cuant che, rivât il vescul Battisti, ancje lui al à dit che se no jentrave une rapresentance de int, lui al restave cun lôr fûr dai cancei, come che dopo e je stade. Po dopo Andeotti al è fuît par daûr, ma a Bordan al à cjatât pre Varut che lu spietave e che i à fat sintî lis nestris resons.
Tal libri di Londar sul taramot, si tabaie di tensions tra la popolazion e la organizazion imponude. Cemût reagjivie la int?
A son situazions che no son stadis compagnis in ogni lûc. La storie di Glemone no je chê di Dartigne. Dut câs nô o vin vût un pâr di scuintris cui militârs, par vie che a volevin organizâ lis tendopolis cuntun criteri “eficientist”, lôr lu clamavin il “campo romano”. Une maniere di fâ lontane des esigjencis de int. Cuant che a son rivâts cuntun tic di arogance, a son stâts lôr a vê bisugne de int. Nô o jerin za ben che organizâts.
Ce isal restât di chê esperience di là de retoriche?
Forsit e je une esperience che no je stade digjeride, no sai ce che al è passât a lis gjenerazions dopo dal ’76. Pre Varut al diseve une robe juste: tai 10 agns tra il 1976 e il 1986 o vin vivût cuntune acelarezion svolmenade. Il Friûl al è cambiât masse di corse e chel, forsit, nol à dât il timp che al covente par sedimentâ e passâ cheste esperience. ■
Mauro Della Schiava
VIERTIDURE – Tra lis tendis cui predis............
Il 1976 e je une date di segnâ in ros sul calendari da storie dal Friûl: l’Orcolat al fasè sintî dut il so pês in buine part di cheste tiere. Une sdrumade no dome di muarts e di cjasis, ma ancje sociâl e culturâl, dopo dai 6 di Mai, in Friûl nuie al è stât come prime.


text:
La leture continue de Bibie par furlan fate ai prins di Avrîl dal 2011 al è stât un event storic. No dome dal pont di viste culturâl, ni pal fat che e sedi stade la prime intune lenghe minorizade, ma massime pe grande partecipazion, sedi numeriche sedi di cûr.
Ancjemò une volte il popul furlan al à dimostrât di tignî ae sô culture, cui fats. Dut chest al à vût dome une atenzion momentanie: finît l’event, subit al è colât il cidinôr. Media, politiche, culture “gruessis” (gruessis pal volum de vôs) lu àn cjalât cu la solite superficialitât, tant che un fat folcloric e no un fat de vite vere di un popul. Une distance penze jenfri int e “intellighenzia”– a part raris ecezions – che no mancje mai cuant che al sucêt alc che al testemonie la anime furlane dai furlans, che di fat si vûl dislidrisâle. Une buse (ma al sarès miôr clamâlu foran) che La Patrie dal Friûl i à simpri cirût di meti un blec partint dal sô jessi scrite in lenghe furlane e ricuardant simpri lis figuris e i fats che a àn fat grant il Friûl. Al è il stes lavôr che o cirìn di fâ vuê, celebrant cuntun speciâl di pueste l’event culturâl plui impuartant che si è davuelt in Friûl dal 2011 (celebrazion pai 150 agns dal Stât Talian comprindudis, si intint).
Dree Venier
SPECIÂL BIBIE – Il parcè di chest speciâl............
La leture continue de Bibie par furlan fate ai prins di Avrîl dal 2011 al è stât un event storic. No dome dal pont di viste culturâl, ni pal fat che e sedi stade la prime intune lenghe minorizade, ma massime pe grande partecipazion, sedi numeriche sedi di cûr.


text:
Te polemiche buride fûr in chescj mês su la libertât di stampe e lis intercetazions, la prime domande che mi fâs e je se fin chê altre dì o jerin libars di scrivi e sore dut se o vevin une informazion onestementri peade a la nestre realtât.
O rispuidarès di no. Cheste opinion mi ven de esperience negative vude tal taramot dal 1976. In chei mês e agns i Comitâts des tendopolis a rapresentavin la anime dai taramotâts e lis publicazions ciclostiladis a jerin il spieli di ce che la int e pensave; dut però al restave sot il control dai adets di diestre e di çampe e ancje jo o jeri tignût di voli; no dome, ma nus devin cuintri; sindacâts e partîts no le vevin cun nô parcè che o jerin cu la int, e de int, lôr no podevin fidâsi parcè che no jere ancjemò intrupade. Sore di me al veglave ancje il voli suspietôs e malcontent dal Vescul e de curie.
Une libertât di stampe duncje, sopuartade e sore dut censurade: un zûc che al continue compagn e puntuâl ancje in zornade di vuê.
Ma il Friûl al à une altre tragjedie te informazion: dute chê int che scrivint par talian si proclame furlane. E a son tancj. Al continue ce che al è sucedût pe Universitât ai timps dal taramot: i partîts e i studiâts a jerin contraris a la universitât a Udin ma in public a presentavin chest fat come un ben prestigjôs pai nestris students. Cussì a son ducj chei che a scrivin par talian tal intent di salvâ il furlan. Comprendût il Sinodo udinês diocesan cuint.
La cjase di dute cheste int, sorestants inteletuâi e predis, no je in Friûl; e pues jessi a Triest, a Rome, tai camarins dai partîts, tes aulis de universitât, tes gnovis e vecjis ideologjiis, tai zûcs dal podê, tai ordins de Conference episcopâl, ma no je di culì.
O sai de censure dal podê dai partîts e de glesie, ma o pensi che l’inteletuâl furlan si autocensuri di bessôl e si fasi autogol par contentâ ideologjiis modis e parons forescj.
Jo o domandi par cheste tiere une informazion che e sedi scrite te mê lenghe, un inteletuâl che al à rumiade la storie e la gjeografie di culì, un gjornalist che al cîr la veretât, che al rispiete lis etniis e che al jude la int a madurâ.
E conte une storiute di Fedro che une bolp e veve cjatade une mascare e, dopo vêle voltade e zirade cu la talpe, e disè: «Ce tante aparince! ma no à çurviel». In Italie e je tante stampe cence çurviel; mi displâs se chest al sucêt ancje te informazion in Friûl.
Cjacarìn duncje di gjornalisim, di censure e di intercetazions par che il mâl nol pegjori, ma stin atents di no fâ un autogol pierdint la anime dal nestri popul.
pre Tonin Cjapielâr
MEDITANTLIS TAL SO CÛR. Tragjedie te informazion............
Te polemiche buride fûr in chescj mês su la libertât di stampe e lis intercetazions, la prime domande che mi fâs e je se fin chê altre dì o jerin libars di scrivi e sore dut se o vevin une informazion onestementri peade a la nestre realtât.


text:
L’autôr furlan di fumuts Manuele Fior (classe 1975) al à a pene vinçût, ai 29 di Otubar, il premi «Gran Guinigi» tant che «miôr autôr unic» al festival Lucca Comics cu la storie «Cinquemila chilometri al secondo». La manifestazion e je la plui antighe de Europe in chel cjamp, e il premi une sorte di Oscar dal fumut. Une des primis oparis di Manuele e jere par furlan: il libri a fumuts «Cuatri bogns motîfs», che La Patrie dal Friûl lu regalave cu la formule «abonament + regâl».
Manuele, passe 3 agns indaûr cu la Patrie si podeve vê il to libri «Cuatri bogns motîfs». Cuant che tu lu dissegnavis, varessistu mai imagjinât di rivâ cussì lontan?
Jo o ai simpri dissegnât e let fumuts ma no varès mai crodût di rivâ adore a fâlu di lavôr, ancje se la sperance e je simpri. Il «Gran Guinigi» e je stade la plui grande sodisfazion de mê cariere, rivade dal dut inspietade. No ai peraulis.
Il to al è un percors che al ti à puartât a vivi fûr dal Friûl, cumò a Parîs. Nus al contistu?
O ai fat l’Erasmus a Berlin intant dai miei studis di architeture, e dopo che mi soi laureât o soi lât indevant a vivi là sù: al jere stât un grant svilup di lavôr in architeture e o vevi cjatât vore facilmentri. Cui agns invezit si cjatave simpri mancul lavôr e mi soi proponût tant che autôr di ilustrazions e fumuts. A un ciert pont, dopo vot agns tes Gjermaniis, mi soi trasferît in Norvegje cu la morose, che e jere di là. Ancje a Oslo o ai fat fumuts e ilustrazions: cualchi colaborazion e resist ancje cumò. Daspò di un pâr di agns si sin lassâts cu la morose e, par vie di un amì, mi soi trasferît a Parîs. A chel pont, dutis lis esperiencis che o ai fat prime a àn rindût: in France la editorie tal cjamp e je tant plui madure. O ai cjatât editôrs che a àn crodût tal gno lavôr e cumò o fâs tant che mistîr l’autôr di fumuts.
Continus alc dal to libri «Cinquemila chilometri al secondo» che al aparten al gjenar di chei che si ur dîs “romançs grafics”.
E je la storie di trê fantats e dai lôr viaçs che a influencin il lôr rapuart. Lucia e Piero, simbui di une gnove gjenerazion plui mobile e cosmopolite, si spostin de Italie ae Norvegje (Lucia), e de Italie al Egjit (Piero); il tierç (Nicola), nol lassarà mai la Italie. Il fumut al fâs part di chest gnûf gjenar, il «romanç grafic»: une definizion nassude di pôc par descrivi une storie a se, che e tache e che e finìs intun unic numar; duncje nol è un prodot seriâl tant che Dylan Dog o strichis tant che Linus. Al è tant che un romanç, ma a dissens.
A cui ti ispiristu come dissen?
Par me il fumut al è une grant cjalderon dulà che a finissin mil influencis: no ‘nd ai une precise. Ancje il cine mi influence, come ducj i fumuts che o lei, ancjemò cumò, a pacs.
Cemût viodistu il rûl dal fumut in dì di vuê?
Secont me, cumò e je la forme di espression che e rive a jessi plui in sintonie cu la realtât e a descrivi i siei problemis. Come che une volte – tai agns ’60 e ’70 – e à fat la musiche, che vuê no le viôt cussì rapresentative. Mai come in chescj agns si viodin cussì tantis «vôs personâls» in Italie. E no sai cemût che a fasin a lâ indevant, stant che chescj autôrs no son promovûts e i fumuts no si vendin tant come ca sù.
E ce puedial dâ il fumut al furlan?
Il fumut al è un imprest potenton tal cjamp de educazion: sedi di piçui, sedi dopo par imparâ une lenghe foreste la prime maniere che si dopre al è il lengaç des imagjins. Pal rest, cul fumut al è pussibil contâ ogni sorte di storie, come che o vin fat cun «Cuatri bogns motîfs». Dopo di chê esperience, jo e gno fradi Daniele (autôr dai tescj) o vin cirût di fânt un altri ma no vin cjatât tant bon acet. Pe mê esperience, in chei che si ocupin di promovi il furlan o ai viodût une cierte rigjiditât e pocje vierzidure.
DREE VENIER
ATUALITÂT – Il Fior de leterature (dissegnade)............
L’autôr furlan di fumuts Manuele Fior (classe 1975) al à a pene vinçût, ai 29 di Otubar, il premi «Gran Guinigi» tant che «miôr autôr unic» al festival Lucca Comics cu la storie «Cinquemila chilometri al secondo». La manifestazion e je la plui antighe de Europe in chel cjamp, e il premi une sorte di Oscar dal fumut. Une des primis oparis di Manuele e jere par furlan: il libri a fumuts «Cuatri bogns motîfs», che La Patrie dal Friûl lu regalave cu la formule «abonament + regâl».


text:
Emanuele Scarello al è chef e al dirêç il ristorant «Agli amici» di Godie. Ambient storic nassût dal 1887, ma che cun lui al à savût stâ al pas cui timps fintremai a rivâ a vê une stele Michelin, la innomenade vuide che e marche la cualitât dai ristorants modernis.
Emanuele, cemût si rivie a vê la stele de Michelin?
Midiant tante passion e atenzion pe cualitât. E cuntun grant lavôr di grup. Par me un ristorant al è come une scuadre di balon: jo po stai che o soi chel che al fâs il gol, ma daûr e à di jessi dute une scuadre che e à di sei unide e part dal progjet, ognidun cul so compit impuartant. Se no si lavore a fuart ducj insiemit, no si cumbine nuie.
Par deventâ un cogo cussì innomenât si aial di zirâ il mont?
Chel al è fondamentâl. Un cogo al è tant che un pitôr e par fâ pal miôr un cuadri al à di cognossi ducj i colôrs che a son, e magari ancje la storie… de art. Par chest zirâ al è fondamentâl. Jo, a pene finide la scuele alberghiere a Darte – une scuele di grande cualitât ma cumò purtrop sierade – o ai torzeonât par dute Europe. Par chest o ai di ringraziâ i miei, che mi àn sburtât e sostignût tal fâlu. Prime di me, me mari Ivonne e jere stade in France a imparâ il mistîr e duncje e saveve trop impuartante che je cheste fase di formazion.
Tu tu sês innomenât pal fat di fâ une cusine furlane…
Plui che “cusine furlane” o doprarès il tiermin di “cusine di teritori”. Jo no coghi i plats tradizionâi, ma o dopri i prodots tradizionâi par creâ plats gnûfs. O ai rispiet – si intint – par chei che a fasin la broade e vie indevant, tant che Aldo Morassut di “da Toni” di Gridiscjute o Josko Sirk de “Subide” a Dolegne, ma jo o fâs une ricercje divierse, sui savôrs.
Par fâti un esempli, jo mi visi di cuant che o jeri piçul e su pes Vals dal Nadison o mangjavi un miluç, la “seuca”, picinin e tant saurît. E duncje mi soi domandât “parcè no doprâ chel li?”. Ti visistu di cuant che al è tacât a rivâ il kiwi? A costavin 1000 francs dal un par un savôr nancje di meti cu la seuca, e ducj a deventavin mats pal kiwi. Cumò no costin nuie, e forsit il Friûl al è il principâl produtôr in Italie. Magari fra 20 agns al sarà considerât adiriture tradizionâl, ma par me nol sarà mai cussì.
La tradizion de cusine furlane ise pardabon puare come che si dîs?
No je puare, e je semplice. Nô no vin vût cuissà ce nobii o corts impuartantis come a Mantue che sburtavin a vê alc di plui. Achì si lavorave, duncje si mangjave un plat, une volte in dì, e che al veve di jessi sostanziôs. E je une cusine semplice par lavoradôrs, disìn.
E la cusine furlane moderne cui le à screade, Gianni Cosetti? Cemût ise la situazion?
Gianni al è stât un grant che nol à creât une cusine moderne, ma che al à tacât a codificâ une cusine, massime chê cjargnele. Al à vût il mert di rindi plats come il Tocj in braide un element impressindibil de cusine dal Friûl, o rilançâ prodots tradizionâi tant che il Lidric di bosc… Un grant, ma nol è stât ni il prin ni l’unic. Jo mi visi che o soi stât cetant influençât di un libri che o ai cjatât ator: “Mangiare e Bere Friulano” di Giuseppina Perusini Antonini, dai agns Setante. Po dopo, pe mê cariere personâl, un che mi à “vierzût i vôi” al è stât Vinicio Dovier al «Boschetti» di Tresesin, li che o ai lavorât. Lui al à fat rivâ il Boschet a dôs stelis Michelin.
La situazion di cumò e je chê di une gnove gjenerazion di zovins che a son daûr a fâ cognossi il Friûl fûr dal nestri teritori: di cinc agns in ca o stin fasint un biel lavôr in cheste direzion.
A proposit di cusine moderne, o ai let che cumò si studie la chimiche!
Al è plui che altri un slogan: la chimiche in cusine e je simpri stade. Il boli, il sâl, la temperadure di cuei, e je dute chimiche. Dome che cumò si le studie in maniere plui aprofondide, invezit prime e jere plui empiriche.
Al è un catalan che al dopre cetant la chimiche in cusine, se no fali.
Sì, Ferran Adrià. Li o sin a un nivel altonon. Un gjeni. Lui al dopre ancje la liofilizazion. Al fâs une cialde liofilizant il capucin che tu le mangjis e tu sintis il savôr come bevilu. Ma ancje li, il metodi al è dal dut naturâl par mieç dal congjelament, de essicazion…
Al di là de peraule “chimiche”, la realtât e je dute il contrari: plui in là si va, plui la cusine moderne e devente naturâl.
A proposit di mestris, ce dîstu de polemiche resinte di Gualtiero Marchesi che al à refudât di jessi judicât de Michelin?
Lui al dîs che nol è disponibil a jessi judicât di cualchi zovin che nol sa la storie, al à ancje reson. Daûr de sô polemiche mi pâr che si plati la voie di fâ fevelâ di se ancje in Italie. Purtrop tal nestri Stât il mistîr di cogo nol è valorizât tant che in France, li che ai grancj mestris si ur da ancje la Legjon d’onôr. Il professionist al è considerât justementri un grant artist e un che al da lustri al so paîs. Achì di nô dut al ven dismenteât e pôc preseât, magari cussì no.
Il to assistent gjaponês Tatsuia saial il furlan?
Cualchi peraule le bute (al rît, ndr), cuant che al va in sale al dîs alc.
A cuant il sît di «Agli Amici» ancje par furlan?
Mah… No mi pâr une robe necessarie, no i ai nancje mai pensât. Jo o pensi che bisugne jessi furlans dentri, pluitost che fâ mostre. Jo o feveli in marilenghe e le feveli cun gno fi che al à cinc agns. Che altre dì o jerin a cene e al à fermât ducj parcè che al veve di cjantâ lis filastrocjis par furlan. A ‘nd à cjantadis dôs o trê che jo nancje o cognossevi!
Dree Venier
SPECIÂL. Il teritori tal plat............
Emanuele Scarello al è chef e al dirêç il ristorant «Agli amici» di Godie. Ambient storic nassût dal 1887, ma che cun lui al à savût stâ al pas cui timps fintremai a rivâ a vê une stele Michelin, la innomenade vuide che e marche la cualitât dai ristorants modernis.


text:
(Traduzion di Raffaele Serafini)
CJAPITUL PRIN.
Mai fevelâ cun chei che no si cognòs.
Inte ore di cjalt imbrunî de Vierte, a comparirin li des aghis Patriarše doi citadins. Il prin – su la cuarantine, cuntun complet grîs estîf – al jere di stature basse, scûr di cjavei, ben passût, coçon; al tignive in man une cjapielute dignitose, e la sô muse, radade cun cure, e jere ornade di un pâr di ocjai grandonons cuntune montadure nere di cuar. Il secont – un zovenot spalât, cui cjavei rossits a çufs sbarlufîts e une barete a cuadris butade su la cadope – al veve intor une cjamese scozese, braghessis blancjis e fruçadis e un pâr di mocassins neris.
Il prin altri nol jere che Michail Aleksandrovič Berlioz, diretôr di une riviste leterarie e president de direzion di une des plui innomenadis associazions leteraris di Mosche, clamade in struc MASSOLIT; il so zovin acompagnadôr al jere il poete Ivan Nikolaevič Ponyrëv, che al scriveve sot dal pseudonim Bezdomnyj.
Rivâts te ombrene dai teis che a scomençavin in chel periodi a sverdeâ, i scritôrs come prime robe a spessearin a lâ viers di un barachin piturât cun colôrs vivarôs, che al veve scrit parsore «Bire e bibitis».
Ma al conven marcâ la prime strambarie di chê spaventose serade di Mai. No dome li dal barachin, ma in dut il viâl, parêl ae strade Malaja Bronnaja, no jere anime vive. Intune ore dulà che al someave no si rivàs adore a cjatâ la fuarce di tirâ flât, cul soreli, che al veve sbrovât Mosche, che al leve a infondâsi subit daûr dal viâl Sadovoe intune fumatute secje, nissun al jere vignût sot la ombrene dai teis, nissun al jere sintât suntune bancjute, desert al jere il viâl. ❚
✒ par cure di Raffaele Serafini & Dree Venier
COMENCÂTS PAR FURLAN. “Il Mestri e Margarite” di Michail Bulgakov............
(Traduzion di Raffaele Serafini)


text:
Cheste volte la int dal Friûl si è presentade in public come che pre Checo al varès volût: cul cjapiel sul cjâf. Di fat l’event de leture continue de Bibie par furlan, concludût Sabide ai 9 di Avrîl, al è stât un moment unic che al restarà te nestre memorie; une buine semence che, o speri, e produsarà ancjemò une vore.
A son lusôrs che a sucedin di râr. Jo in particolâr, o ricuardi i grancj moments daspò dal taramot cuant che la int si deve dongje tai Comitâts des tendopolis e la racuelte des firmis pe Universitât a Udin cjapadis sù fra lis maceriis.
A jerin moments che a segnavin la vite.
Si disarà che une sflameade no fâs un fugaron. E pant però un fat: che lis boris sot de cinise a son e ce che al someave distudât al è plui vîf di chel che si crodeve. Dal rest il multimediâl che nô si cjatìn, no isal ancje un fûc artificiâl cence boris, cence sostance, cul nuie di daur? Chest però nol è il nestri câs.
Mi displâs che te presentazion dal Event, il Vescul nol vedi nomenât i doi protagoniscj de traduzion de Bibie par furlan: pre Checo Placerean e pre Antoni Beline. Mi somee, chest, un segnâl che il libri sant al cjate ancjemò ostacui intes gjerarchiis. Di fat, coments de Bibie furlane par furlan a son rârs come lis moscjis blancjis. Nol è ancjemò sucedût te plui part dai predis zovins e no zovins ce che al è scrit tal libri dal profete Ezechiel: «Fi dal om, mangje chest rodul; po va a fevelâi a la cjase di Israel». La nestre glesie, chest rodul de Bibie par furlan no lu à ancjemò mastiât
e tant mancul glotût e digjerît.
Chest event al reste però un segnâl pal mont politic e glesiastic. Ducj, dopo chest fat, a varan di cjapâ cussience e grinte par sburtâ indevant
la nestre identitât linguistiche; la diocesi, in plui, e varà di insisti pe aprovazion dal Messâl roman par furlan e e varà di ricjapâ la Comission
pe traduzion dai tescj liturgjics inte nestre
lenghe mari.
Dut al è lât plui che ben. Al di là di chest, la Bibie e reste il nestri libri e ognun di nô che al pensi al profete Ezechiel li che al dîs: «Lu mangjai, e al deventà te mê bocje, dolç come la mîl» (Ez 3,1-3). Par chest mi plâs concludi
la riflession cuntun pinsîr di Dietrich Bonhoeffer sul Vanzeli e la vite di Gjesù: «Nô o vin di metisi dentri ogni dì di gnûf, par tant timp e cun grande calme, inte vite, intal mût di fâ, intai patiments
e inte muart di Gjesù par olmâ ce che Diu
al promet e ce che Diu al manten.
Chest al è sigûr: che tal patî e je platade la nestre contentece, tal murî il nestri vivi, e o podìn stâ sigûrs che in dut chest si cjatarìn tune comunion di amôr che nus condûs».
Al è su chescj trois mistereôs che ancje l’event nus invide a cjaminâ.
pre Tonin Cjapielâr
MEDITANTLIS TAL SO CÛR. Cul cjapiel sul cjâf............
Cheste volte la int dal Friûl si è presentade in public come che pre Checo al varès volût: cul cjapiel sul cjâf. Di fat l’event de leture continue de Bibie par furlan, concludût Sabide ai 9 di Avrîl, al è stât un moment unic che al restarà te nestre memorie; une buine semence che, o speri, e produsarà ancjemò une vore.


text:
La archeolighe di Budoie, in mission pe Universitât di Udin in Kurdistan, nus conte i segrets di un mistîr plen di dificoltâts e sodisfazions
Dîs imponents rilêfs rupestris che a figurin il sovran e lis divinitâts de Assirie dilunc di un grant canâl di irigazion che al puartave aghe a Ninive e al bagnave la planure, fat fâ dal re Sennacherib: al è l’ultin straordenari risultât de mission archeologjiche a Faida, intal Kurdistan irakian, de Universitât di Udin e de Direzion des antichitâts di Dohuk intune tiere, la Mesopotomie dal nord, fondamentâl pe storie, ma restade inesplorade a dilunc par vie de sô situazion politiche ingredeade. Te scuadre di archeolics vuidade di Daniele Morandi Bonacossi, dal ateneu furlan, e je Katia Gavagnin, ceramolighe di Budoie, cuntune lungje esperience di sgjâfs daûr, sedi in Italie, a tacâ dal 2006, che tal forest: prime in Sirie, a Tell Ahmar e Tell Beydar, e dal 2011, cuant che il cuadri al jere deventât masse pericolôs, in Gjeorgjie e, intal Kurdistan irakian, a Faida e a Tell Gomel, che i ricercjadôrs furlans a identifichin tal cjamp di bataie di Gaugamela li che, tal 331 prime di Crist, lis trupis vuidadis di Alessandro Magno a sconfizerin l’esercit persian di Dario III.
«La mê passion pe archeologjie no je nassude di frute – e conte Katia -. E je stade plui une seconde sielte, parcè che cuant che no mi àn ametude al Istitût superiôr di educazion fisiche di Bologne, mi soi iscrite a Conservazion a Vignesie. Cuant che o ai scomençât a frecuentâ i cors o ai capît daurman che chê e sarès stade la mê strade e fin dal principi mi è stât clâr che o varès sielt il Vicin Orient antîc. Po mi soi specializade intal studi des ceramichis».
Di in chê volte lis sodisfazions no son mancjadis. Tra lis plui grandis – pal so valôr sientific grandonon – e je la scuvierte dai rilêfs assîrs: «Lavorâ sul cret che al va in fruçons, gjavant vie la tiere cun imprestuts di len e viodi vignî fûr lis sacumis sot, al è stât emozionant». Al pâr dal cjatâ un cuarp di un om cul so furniment preziôs jentrant intune tombe a cjamaris di modons cuets, dal tierç mileni prime di Crist, te necropoli curde di Tell Gomel, cence savê ce spietâsi, parcè che la archeologie, e dîs Katia, e je cussì: «No tu sâs mai ce che tu cjatis, a voltis nie». Tant che i à sucedût daspò vê sgjavât a dilunc un “kurgan”, tipiche tombe monumentâl in piere di 20 metris di diametri, in Gjeorgjie: vueide!
La vite di archeolighe orientâl no je facile. «Mi puarte a stâ lontane di cjase e dai afiets par tant timp – sù par jù cuatri mês ad an – e a vivi dispès in cundizions precariis, par esempli cul bagn in zardin tant che in Gjeorgjie, cence aghe corinte in cjase, cu la eletricitât che e va e e ven e cualchi volte che e mancje ancje par zornadis interiis, tra ragns e sgarpions tant che in Sirie, li che o soi stade a stâ intune cjase di pantan, su la tiere batude, parcè che nol jere paviment, e si lavavisi cu la aghe dal Eufrate. E po si vîf in 15/20 personis intal stes edifici. Cheste vicinance sfuarçade e je, però, une esperience uniche che e fâs nassi ancje amiciziis profondis. Il spirt di grup e la armonie a son fondamentâi in chest lavôr, che al è di scuadre».
In Kurdistan, vie pal Istât stât, la svee e sunave adore par Katia, aes 4, «par podê lavorâ cul fresc almancul lis primis oris de matine, e parcè che tal dopomisdì o vin di documentâ ducj i reperts, sistemâ i diaris di sgjâf, studiâ pe zornade che e ven – e spieghe -. O partivin tor 4 e mieze e o rivavin sul sgjâf tor 6. A misdì e mieç sù par jù o tornavin a cjase e dopo vê polsât, si tacave a lavorâ sui materiâi cjatâts». A diference di cui che al lavore in Italie che, dopo dal sgjâf, che par solit al dure un pâr di mês, al à dut il rest dal an par studiâ i reperts che a vegnin conservâts intai museus o in cualchi magazen, «nô no vin cheste oportunitât, duncje intai mês che o sin vie o vin di cirî di documentâ il plui pussibil, parcè che dopo i ogjets rinvignûts plui significatîfs a van tai museus locâi e par tornâ a viodi i materiâi a son dispès problemis, trafilis burocratichis lungjis e bêçs di paiâ…». Chei altris reperts a restin te abitazion dai ricercjadôrs par jessi studiâts dilunc des missions invernâls. Katia – intant che al è in distribuzion chest numar da “La Patrie dal Friûl” – e je in vore a Dohuk, a 20 chilometris dal sît archeologjic di Faida, sui creps rinvignûts.
In sumis, lavôr e vite in situazions al limit, dispès politichementri in ferment, tra tensions e aiar di vuere, e cun di plui cence vuadagn, o pardabon pôc. Sì, parcè che lis paiis fissis, par cui che al fâs il mistîr di archeolic in Italie, a son une chimere. «Ti va ben cuant che tu âs un assegn di ricercje, che al dure pôcs mês – e conte Katia -. A mi lis Universitâts di Udin e di Vignesie mi fasin cualchi contratut, ma no ai un stipendi fis e no ven paiade cuant che o voi in mission. O soi spesade par mangjâ e durmî e pai svoi, ma no ai vuadagns, scuasi nissun ju à. Se tu vierzis bec su chest cantin, ti disin che chel che tu fasis ti permet di scrivi il to non su publicazions che ti coventin par lâ indevant a nivel academic. Ma cul tornâ sientific no si mangje e cussì tancj a bandonin chest mistîr o a tachin a lavorâ pes cooperativis archeologjichis li che, però, a fasin dome i manoâi par cont di altris. Jo o soi fortunade. O soi fie uniche e la mê famee mi à simpri judade par che o podès puartâ indevant la mê passion. Il lavôr di archeolic – cun dutis lis dificoltâts che tu âs di frontâ – tu lu fasis dome se tu lu amis».
E Katia lu ame al pont che il so avignî lu viôt simpri tal cjamp de archeologjie, a sporcjâsi lis mans di tiere e di storie, magari – jal augurìn – cun cualchi sigurece di plui. ❚


text:
No son trops a savêlu, ma si pues seguî la messe par furlan cuasi ogni sabide. Mighe ta cualchi plêf su pe Cjargne o ta gleseutis spierdudis pai cjamps, ma propit in centri a Udin. O par radio, in direte su Radio Spazio, cumò che no si pues movisi cun masse libertât.
◆ La iniziative, poiade de Arcidiocesi, e je tacade intal 1984 e e va indevant in gracie di cualchi anime di bon cûr, tant che Sergio Venuti, premiât intai prins mês dal 2020 de ARLeF pal so grant impegn pe lenghe furlane, che nus conte cemût che e je nassude cheste aventure.
◆ “Intal 1984 e jere a pene jessude la traduzion de Bibie e i predis di Glesie Furlane a àn pensât che bisugnave metile in vore daurman”. Il prin an, la messe si fasè te gleseute di plaçâl Cele, midiant di bonsignôr Biasatti dal Sant Zorç in borc di Graçan. “Al jere un frêt di chei, no plui di trente personis, ma cun ducj i predis che a vignivin jù de Cjargne e de culine la sabide di sere”. Dal 1985 al 2000, invezit, in gracie di pre Romano Michelot, la messe si celebrà te glesie dongje dal tribunâl, fin a cjatâ une sede definitive intal Oratori de Puritât, indulà che e ven fate inmò in dì di vuê.
◆ Intai agns, la organizazion e je incressude e la celebrazion si è insiorade cui cjants des corâls che a rivin di dut il Friûl. “L’an passât si son esibidis passe 50 cjantoriis, cun grant plasê dai fedêi che a puedin scoltâ lis diviersis variantis dal furlan ma ancje il grant repertori musicâl che al diven de Glesie di Aquilee”.
◆ Une storie no di pôc, che e merete di lâ indenant, ancje in gracie dal jutori des gnovis gjenerazions. Sergio Venuti, di fat, al intint passâ il testemoni e si rimet ai plui zovins: “Il lavôr grues al è za prontât, bisugne dome lâ daûr de ferade. O ai imprometût a pre Moretti di no lassâ murî cheste messe, che e je tant che un lumin impiât vie pe gnot”. Chel ferâl cumò al lûs a fuart. No stin a lassâ murî la sô flame. ❚
Ma la Messe par furlan e ten botSerena Fogolini
No son trops a savêlu, ma si pues seguî la messe par furlan cuasi ogni sabide. Mighe ta cualchi plêf su pe Cjargne o ta gleseutis spierdudis pai cjamps, ma propit in centri a Udin. O par radio, in direte su Radio Spazio, cumò che no si pues movisi cun masse libertât.